Левимикол-MR – medu.uz – Дорилар ҳақида маълумотлар ўзбек тилида\nHome Йўриқномалар Левимикол-MR\nПрепаратнинг савдо номи: Левимикол-MR\nФаол моддалар: левомицетин (хлорамфеникол) – 7,5 мг, метилурацил (диоксометилтетрагидропиримидин) – 40 мг.\nЁрдамчи моддалар: макрогол 1500 (полиэтиленоксид 1500), макрогол 400 (полиэтиленоксид 400)\nХлорамфеникол (левомицетин) микробларга қарши таъсир кўрсатади. Микробларга қарши таъсир механизми микроорганизмларнинг оқсилларини синтезини бузилиши билан боғлиқ. Бактериостатик таъсир кўрсатади. Грамманфий (стафилококклар ва стрептококклар) ва граммусбат (гонококклар, менингококклар) коккларга, кўпчилик бактериялар (ичак, кўк йиринг ва гемофил таёқчалари, сальмонеллалар, шигеллалар, клебсиеллалар, серрациялар, иерсиниялар, протейлар), риккетсиялар, спирохеталар, айрим йирик вирусларга нисбатан фаол. Пенициллин, стрептомицин, сульфаниламидларга чидамли штаммларга нисбатан фаол. Биологик мембраналарни шикастламасдан тўқималарга осон ўтади. Йиринг ва некротик тўқималар мавжудлигида препаратнинг бактерияларга қарши таъсири сақланади.\nПолиэтиленгликоль ош тузининг гипертоник эритмасининг таъсирига қараганда ўнлаб марта кўп дегидратацион таъсирга эга.\nСиртга. Ярага стандарт ишлов берилгандан кейин (некротик тўқималарни механик олиб ташлаш, водород пероксиди билан ювиш) суртма билан шимдирилган стерил дока салфеткалар билан яра ғовакли тўлдирилади. Препарат катетер (дренаж трубка) орқали йиринг бўшлиғига шприц ёрдамида юборилиши мумкин. Бундай ҳолларда суртма олдиндан 35-360 С-гача иситилади. Боғловларни ҳар куни яра йирингли-некротик массалардан тоза бўлгунча ўтказилади.\nПрепаратни болалар олаолмайдиган жойда сақлансин ва яроқлилик муддати ўтгандан кейин ишлатилмасин.\nСуртма 30 г дан тубаларда. Ҳар бир туба қўллаш бўйича йўриқномаси билан бирга картон қутида.\nСалқин, ёруғликдан химояланган жойда, 2оС дан 15оС гача ҳароратда сақлансин.


24 октябрь, 2017, 16:50\nХитойнинг Чанчжоу шаҳрида бугун, 24 октябрь куни U-23 Осиё чемпионати–2018 гуруҳ босқичига қуръа ташлаш маросими бўлиб ўтди. Қуръа натижасига кўра, Ўзбекистон U-23 термаси “А” гуруҳидан жой олди. Гуруҳ босқичида жамоа Хитой, Қатар ва Уммон билан куч синашадиган бўлди.\nЎзбекистон U-23 терма жамоаси бош мураббийи Равшан Ҳайдаров қуръа натижаси, жамоалар салоҳияти ва гуруҳдаги вазият ҳақида ўз фикрларини билдириб ўтди.\n“Хитой терма жамоасининг мезбон сифатида иштирок этишини ҳисобга олмаса, гуруҳда савия жиҳатидан тенг жамоалар йиғилди, дейиш мумкин”, – деди Равшан Ҳайдаров ЎФФ матбуот хизматига. “Хитой ва Қатар ёшлари билан ўртоқлик учрашувларида майдонга тушдик ва уларнинг қандай салоҳиятга эга жамоа эканлигини биламиз. Уммон эса саралаш баҳсларида Эрон гуруҳда қолдириб, Осиё чемпионати финал босқичига чиқа олди. Бу ҳам уларнинг кучли жамоа эканлигидан далолатдир”.\n“Умуман олганда, мусобақада ҳар жиҳатдан тенг кучга эга жамоалар иштирок этади ва уларнинг имкониятларини деярли бир хил. Барчаси жамоаларнинг мусобақага қандай кайфиятда ва қай тарзда тайёргарлик билан келишига боғлиқ. Бу ёшдаги терма жамоалар орасида кимнидир фаворит ёки аксинча аутсайдер дейиш мушкул. Ушбу мусобақа жуда кўп футболчилар учун миллий терма жамоага трамплин сифатида хизмат қилади. Бизнинг терма жамоа футболчилари учун ҳам мусобақа жуда муҳим аҳамият касб этади. Айнан шу мусобақа орқали улар миллий терма жамоага муносиб эканликларини исботлашга ҳаракат қилишади”.\nМаълумот учун, U-23 Осиё чемпионати 2018 йилнинг 8–27 январь кунлари Хитойда бўлиб ўтади. Равшан Ҳайдаров бош мураббийлигидаги Ўзбекистон U-23 терма жамоаси БААда бўлиб ўтган саралаш босқичи “D” гуруҳида 1-ўринни эгаллаган ҳолда Хитойдаги Осиё чемпионати–2018 мусобақасига йўлланмани қўлга киритганди.


2019 йилнинг январь-сентябрь ойларида республикада 75,6 мингтага яқин корхоналар ва ташкилотлар янги ташкил этилди, бу эса ўтган йилнинг шу даврига нисбатан 32,8 мингтага кўпдир.\nДавстатқўм хабарига кўра, рўйхатдан ўтган корхона ва ташкилотлар сони ўтган йилнинг шу даврига солиштирилганда 72,8 мингта (22,0 %)га ўсган ҳамда уларнинг умумий сони 404,0 мингтани ташкил этган.\n2019 йилнинг 1 октябрь ҳолатига рўйхатдан ўтган корхоналар ва ташкилотлар сони 404,0 мингтага етиб, ўтган йилнинг шу даврига нисбатан 22,0 %га ўсган.\nИқтисодий фаолият турлари бўйича 24,8 % савдо, 17,7 % саноат, 9,2 % қурилиш, 7,5 % қишлоқ, ўрмон ва балиқ хўжалиги, 6,4 % яшаш ва овқатланиш бўйича хизматлар, 3,9 % ташиш ва сақлаш, 2,0 % ахборот ва алоқа, 1,9 % соғлиқни сақлаш ва ижтимоий хизматлар кўрсатиш ҳамда 26,6 % бошқа фаолият турлари ҳиссасига тўғри келмоқда.\nҲудудлар бўйича рўйхатдан ўтган корхона ва ташкилотлар сони энг кўпи Тошкент шаҳри (84 072 та), Тошкент (42 283 та), Фарғона (35 069 та), Андижон (32 551 та) ва Самарқанд (32 104 та) вилоятлари ҳиссасига тўғри келади. Аксинча, Сирдарё (12 941 та), Навоий (16 037 та) ҳамда Жиззах (17 651 та) вилоятларида корхоналар сони камлигини кузатиш мумкин.\nФаолият кўрсатаётган корхона ва ташкилотлар сони 386,0 мингтани ташкил этиб, ўтган йилнинг шу даврига солиштирилганда 69,3 мингтага (21,9 %) ўсган. Ҳудудлар кесимида қаралганда, фаолият кўрсатаётган корхона ва ташкилотлар сони энг кўпи Тошкент шаҳри (80 969 та), Тошкент (36 842 та), Фарғона (34 615 та), Андижон (31 221 та) ва Самарқанд (30 466 та) вилоятлари ҳиссасига тўғри келади. Аксинча, Сирдарё (12 189 та), Навоий (15 693 та) ҳамда Жиззах (16 863 та) вилоятларида корхоналар сони камлигини кузатиш мумкин.\n2019 йил январь-сентябрь ойларида 75 635 та корхона ва ташкилотлар янги ташкил этилган бўлиб, бу кўрсаткич 2018 йилнинг шу даврига нисбатан 1,8 мартага кўпдир.\nЯнги ташкил этилган корхона ва ташкилотларнинг асосий қисми Тошкент шаҳри (15 022 та), Тошкент (7 421 та), Самарқанд (6 497 та), Фарғона (6 003 та), Бухоро (5279 та), Навоий (5226 та), Андижон (4745 та), Наманган (4641 та) ва Қашқадарё (4543 та) вилоятлари ҳиссасига тўғри келади. Аксинча, Сирдарё (2 134 та), Жиззах (3 125 та), Сурхондарё (3 757 та), Хоразм (4 098 та) вилоятлари ҳамда Қорақалпоғистон Республикасида (3 144 та) корхона ва ташкилотларни ташкил этиш кўрсаткичи паст даражани акс эттирган.\nИқтисодий фаолият турлари кесимида, энг кўпи савдо (27 991 та), саноат (15 841 та), қурилиш (7 288 та), қишлоқ, ўрмон ва балиқ хўжалиги (5 472 та), яшаш ва овқатланиш бўйича хизматлар соҳаларида ташкил этилган. Энг ками эса соғлиқни сақлаш ва ижтимоий хизматлар кўрсатиш (1 064 та), ахборот ва алоқа (1 298 та), ташиш ва сақлаш (2 412 та) ҳамда бошқа фаолият турлари (8 858 та) ҳиссасига тўғри келади.\n2019 йил 1 октябрь ҳолатига 325,3 мингта тижорат шаклидаги корхона ва ташкилотлар фаолият кўрсатаётган бўлиб, шундан хусусий корхоналар - 83,3 мингта, оилавий корхоналар - 24,1 мингта, масъулияти чекланган жамиятлар - 211,0 мингта ва бошқалар 6,9 мингтани ташкил этган.\n2019 йил 1 октябрь ҳолатига фаолият кўрсатаётган хорижий капитал иштирокидаги корхоналар сони 9 732 тани ташкил этди. Ўтган йилнинг шу даврига нисбатан 2 772 тага ёки 39,8 %га ўсган. Ушбу корхоналарнинг асосий қисми Россия Федерацияси, Туркия Республикаси, Хитой Халқ Республикаси, Қозоғистон Республикаси ва Корея Республикаси ҳиссаларига тўғри келади.\nБу корхона ва ташкилотларнинг энг юқориси Тошкент шаҳри (5 778 та), Тошкент (1 066 та), Самарқанд (500 та), Фарғона (387 та), Сурхондарё (307 та), Андижон (286 та), Бухоро (251 та) ва Наманган (205 та) вилоятлари ҳиссасига тўғри келади. Нисбатан камлари Хоразм (124 та), Сирдарё (146 та), Қашқадарё (178 та), Жиззах (179 та), Навоий (182 та) вилоятлари ҳамда Қорақалпоғистон Республикасига (143 та) тўғри келади.\nШунингдек, хорижий капитал иштирокидаги фаолият кўрсатаётган корхоналардан 4 891 таси қўшма корхоналар, 4 841 таси эса хорижий корхоналар ҳисобига тўғри келади.\n2019 йилнинг январь-сентябрь ойларида хорижий капитал иштирокидаги янги ташкил этилган корхоналарнинг сони 2 511 тани ташкил қилган. Бу кўрсаткич эса ўтган йилнинг шу даврига нисбатан 852 тага кўпайган.\nҲудудлар кесимида, хорижий капитал иштирокидаги янги ташкил этилган корхоналарнинг асосий қисми Тошкент шаҳар (1 350 та ёки жамидаги улуши 53,8 %), Тошкент вилояти (224 та ёки 8,9 %) ва Сурхондарё вилоятлари (133 та ёки 5,3 %) ҳиссаларига тўғри келади. Энг кам хорижий капитал иштирокидаги корхоналар Қорақалпоғистон Республикаси (28 та ёки 1,1 %), Сирдарё вилояти (39 та ёки 1,6 %) ва Хоразм вилояти (52 та ёки 2,1 %) ҳиссаларига тўғри келади.\n2020 йилнинг биринчи ойида озиқ-овқат маҳсулотлари нархи неча фоизга кўтарилгани маълум бўлди\n08:01 / 03.02.2020\n2019 йилда Ўзбекистон неча миллиард долларлик олтин экспорт қилгани маълум бўлди


Тожикистонда пневмония ва COVID-19 гумонлари сабабли 22 киши карантинга олинган\nДушанбе ва Хўжандда пневмония аломатлари ва коронавирус инфекциясига шубҳа қилинганлиги сабабли 22 киши карантинга олинди. Тожикистон ҳукумати мамлакат коронавирусдан халос бўлганини ва йил бошидан бери COVID-19 билан касалланган биронта янги ҳодиса бўлмаганлигини даъво қилмоқда.\n19 май куни Сўғд вилояти Соғлиқни сақлаш бошқармаси сўнгги бир ҳафта ичида 4 киши коронавирус гумони билан касалхонага ётқизилганлигини тасдиқлади, 15 кишида пневмония аломатлари борлигини кўрсатди. Тожикистон Соғлиқни сақлаш ва аҳолини ижтимоий муҳофаза қилиш вазирлиги Душанбеда 3 киши «ўпка билан боғлиқ муаммолар» сабабли шифокорлар назорати остида эканлиги, уларнинг COVID-19 бўйича ўтказилган текширувлари салбий бўлиб чиқди.\nЯнварь ойида Тожикистон Президенти Имомали Раҳмон мамлакатда COVID-19 касаллиги бўлмаганлигини айтди. Шу билан бирга, давлат раҳбари фуқароларни масжидларга боришда, хусусан, ҳокимиятнинг санитария қоидаларига риоя қилишга чақирди. 18 май оқшомида Тожикистон Соғлиқни сақлаш вазирлиги сўнгги бир кун ичида мамлакатда CОВИД-19 коронавирус инфекциясининг янги ҳолатлари қайд этилмаганлигини хабар қилди.\nДавлат санитария-эпидемиология назорати хизмати Сўғдий вилояти бўлими бошлиғи Абдумавлон Абдуллозоданинг 19 май куни айтишича, бир кун олдин Саудия Арабистонининг 47 ёшли фуқароси Мансур Али Қосим Хўжанд шаҳар юқумли касалликлар шифохонасида коронавирус белгилари карантинга олинган. Унга кўра, Саудия Арабистони билан алоқада бўлган учта меҳмонхона ходими ўзини изоляция қилишга жўнатилди. «Хорижлик ўтган ҳафтанинг охиридан бери Бустон шаҳридаги (собиқ Чкаловск) меҳмонхонада истиқомат қилмоқда. Саудия Арабистони фуқароси зудлик билан карантинга олинган. Биз COVID-19 учун иккинчи синовни ўтказдик ва Душанбега жўнатдик. Синов натижаларини кутмоқдамиз», — деди Абдуллозода.\nСаудия Арабистони ва тожик миллатига мансуб Мансур Али Қосимнинг қариндоши Салтанат Мўминованинг айтишича, у бундан олдин бутун бир ой давомида Ўзбекистонда бўлган. «Мансур Али Қосим 7 май куни Тожикистонга келган, у билан бирга COVID-19 тести салбий бўлган. 17 май куни унинг визаси тугади ва у коронавирус тестини ўтказишга қарор қилди. Натижа ижобий бўлди. Шифокорлар унинг карантинда икки ҳафта ётиши кераклигини айтишади», — дейди Салтанат Мўминова.\nБўстондаги меҳмонхона маъмурияти Саудия Арабистони билан алоқада бўлган ходимлар ўзини изоляцияга юборилганлигини тасдиқлади.\nХўжанд шаҳар юқумли касалликлар шифохонаси бош шифокори Рустам Бўриевнинг айтишича, сўнгги бир ҳафта ичида 15 нафар маҳаллий аҳоли пневмония аломатлари билан касалхонага ётқизилган. Унинг сўзларига кўра, беморларда юқори иситма ва томоқ оғриғи бор. «Коронавирус учун тестлари салбий. Менимча, беморлар вирусли пневмонияга чалинган ва бу совуқ вирусга ўхшаб кўринадиган мавсумий касаллик», — дейди суҳбатдошимиз.\nАйни пайтда, ЮНИСEФнинг Тожикистондаги ваколатхонасининг уч нафар ходими пневмония аломатлари билан касалхонага ётқизилгани, уларнинг баъзилари узоқдан иш режимига ўтказилган. Исмини ошкор қилмаслик шарти билан ваколатхонанинг икки ходими ҳамкасбларининг касалхонага ётқизилиши тўғрисида 17 май куни жамоавий йиғилишда билиб олганликларини айтишди.\nБироқ, ЮНИСEФнинг Душанбедаги ваколатхонаси ушбу маълумотни рад этди. Озоди радиосининг хатига жавобан халқаро ташкилотнинг масъул ходимлари ҳеч бир ходим пневмония билан касалхонага ётқизилмаганлигини таъкидладилар. ЮНИСEФ ваколатхонаси баъзи ходимларнинг масофадан ишлашга ўтказилишини рад этади. «Барча ходимлар одатдагидек ишлашмоқда», дейилади хатда. Аввалроқ, ЮНИСEФнинг икки ходими улар масофадан ишлашга ўтганлиги ҳақида хабар беришган.\nТожикистон Соғлиқни сақлаш вазирлиги матбуот котиби Имомали Мирзоев 19 май куни Озоди радиосига берган интервьюсида ЮНИСEФ ходимлари коронавирусга қарши эмлашни қабул қилишганини айтди. Бироқ, улар ўпканинг рентген нурлари натижаларидан қўрқиб кетишди ва батафсилроқ текшириш учун шифокорларга мурожаат қилишди.\nСоғлиқни сақлаш вазирлиги ходими Тожикистонда коронавируснинг янги тўлқини ҳақидаги тахминларни рад этди. «Ҳозир икки мамлакатда — Ҳиндистон ва Туркияда жуда хавфли вазият вужудга келди. Ушбу мамлакатлардан Тожикистонга келган барча фуқаролар юқумли касалликлар шифохоналарида карантин остига олинади. Ҳозирда Хўжандда 15 киши карантинга олинган, аммо бу фақат эҳтиёткорлик чораси, чунки ташхис ҳали тасдиқланмаган. Бу тежамкор карантин», — деди Имомали Мирзоев.\nЭпидемия пайтида, расмий маълумотларга кўра, Тожикистонда 13 минг 308 киши COVID-19 билан касалланган, 90 киши вафот этган.Ёзда нашр этилган Озоди радиосининг журналистик текширувида мамлакатда ўлимларнинг ҳақиқий сони айтилган бир неча баравар юқори бўлиши мумкин, шу жумладан COVID-19 ёки пневмония билан касалланган одамларни даволаган ўнлаб шифокорлар ва ҳамширалар. Бугунги кунга қадар Тожикистонда 70 мингдан ортиқ одам коронавирусга қарши эмлашни олган.


Ўзбекистон Қирғизистондаги воқеалардан хавотирда\n22 январ 2021, Тошкент вақти: 18:40\n23 март куни Ўзбекистон Ташқи ишлар вазирлигининг Қирғизистондаги воқеалар муносабати билан билдирган расмий баёноти тарқатилди. Унда Ўзбекистон ҳукумати бу воқеалардан чуқур хавотирда экани таъкидланади.\nБаёнотда айтишича: “..ушбу мамлакатда, айниқса, унинг жанубий вилоятларида содир бўлаётган воқеалар юзасидан Қирғизистоннинг яқин қўшниси бўлмиш Ўзбекистонда ташвиш билдирмай қола олмайдилар”.\nБаёнотда “Ўзбекистон томони Қирғизистондаги сайлов натижаларидан қониқмаслик натижасида бўлаётган баҳс-мунозаралар Қирғизистон қонунчилигида белгилаб қўйилган ҳуқуқий асос ва тартиблар ҳамда амалдаги Конституцияга мувофиқ тарзда, ҳеч бир ташқи таъсир, аралашувларсиз ҳал этилиши зарур”лиги билдирилади.\n“Биз Ўзбекистонда шунга аминмизки, Қирғизистон халқи ҳар қандай қийинчилик ва тўсиқларни мардона енгиб ўтади, ижтимоий-сиёсий барқарорликни сақлаб қолади, мамлакатда қарама-қаршиликни кескинлаштириш учун вазиятдан фойдаланиб қолишга, миллатлараро низо келтириб чиқаришга уринадиган қабиҳ ниятли кучларнинг, аввало, ташқи кучларнинг бузғунчи чақириқ ва хатти-ҳаракатларига эргашмайди”, - дейилади баёнотда.\nЎзбекистонлик мустақил кузатувчилар мамлакат ҳукумати Қирғизистондаги воқеаларга анча кеч муносабат билдираётганини алоҳида таъкидламоқда.\nЁш сиёсатчи Икром Мўминовнинг фикрича, Ўзбекистон бундай жиддий сиёсий жараёнларга ҳамиша кечикиб муносабат билдиради. Бунгача эса маълум кучларнинг муайян воқеа-ҳодисага нисбатан қандай позицияда турганини кузатиб боради ва шунга қараб баёнот беради.\nИ.Мўминовнинг таъкидлашича, баъзи собиқ совет республикаларида турли демократик кучлар аралашуви таъсирида диктаторлик тузумларига барҳам берилгани Марказий Осиё давлатлари раҳбарларини ҳам чўчитмай қўймайди. Жумладан, сўнгги пайтларда Ўзбекистонда бир неча халқаро ташкилотлар фаолияти тўхтатилгани бунинг далолатидир.\n“Қирғизистондаги воқеалар фуқаролар урушига айланиб кетиши эҳтимолини ҳам эсдан чиқармаслик керак. Чунки буни истовчи кучлар топилади. Шунинг учун 1990 йилдаги Ўш-Ўзган воқеалари такрорланмаслиги чораларини кўриш лозим”, - деди И.Мўминов.\nСиёсатшунос Тошпўлат Йўлдошев ҳам Ўзбекистоннинг Қирғизистондаги воқеаларга бу қадар кеч муносабат билдиргани расмий Тошкентнинг айни жараёндан саросимага тушганини кўрсатишини айтиб ўтди.\n“Бунинг сабаби, - деди Т.Йўлдошев, - бу воқеалар Ўзбекистонга ҳам, албатта, таъсир кўрсатади”.


Ҳайдовчилар дуч келадиган катта муаммо “қизиб” кетган автомобиль. Ва, албатта, бу тўсатдан, энг ноқулай пайтда ва жойда — тирбандликда ёки йўлда, автосервисдан олисда содир бўлади.\nСовитиш тизимидаги носозликлар сабаби вентиляция тизимидаги бузилиш, шунингдек сув насоси ва термостат ишидаги узилишлар бўлиши мумкин. Буғни ташқарига чиқарадиган — ўтказиб юборувчи клапаннинг қотиб қолишидан радиатор қайнаб кетиши мумкин. Бунинг аломати — шишиб кетган совитиш патрубкалари.


Умрида пахтани кўрмаган республика миқёсидаги бир раҳбар туманимизга келганини эслайман. У ғўза парвариши бўйича маълумотлар тўплаши керак экан. Машинада чўлга чиқдик. Ҳамроҳим иссиққа чидамади. Яқинроқ далага олиб боришни сўради. Таваккал қилиб, йўл четидаги айни гулга кирган янтоқзорни кўрсатдим.\n“Қойил, экин бир текис ўсаяпти. Бу ердан баракали ҳосил оласизлар”, деди текширишга келган одам. Мана шу воқеанинг ўзи ҳам республикага Марказдан жўнатилган “десантчи” кадрлар салоҳияти қай даражада бўлганини яққол кўрсатади.\nЎзи етиштирган маҳсулотларни четдан сотиб олишни тасаввур қила оласизми? Сиз тасаввур қила олмассиз, бироқ мустабид тузум даврида “доно” раҳбарлар учун бу тўғри қарор бўлгани одамга алам қилади. Ваҳолонки, ўша даврларда оддийгина халқ истеъмоли моллари ишлаб чиқариш ҳам йўқ эди-да. Бошқа республикаларга саёҳатга борган кишилар жомадонини тўлдириб рўмол олиб қайтишарди. Хотин-қизлар энг кўп рўмол ўрайдиган Ўзбекистонда шу хилдаги рўмол ишлаб чиқарилмаганига нима дейсиз?\nПиллани эса минг азоб билан ўзбекистонликлар етиштирарди. Ўзи етиштирган бу маҳсулотни ўзи қайтадан сотиб оларди. Ақл бовар қилмайди!!! Ёки Беларусь, Украина, Костромадан келтирилган сариёғлар учун навбатлар чексиз бўлганини биз тенгилар ҳали унутгани йўқ. Пахта етиштирилаётган Ўзбекистонда совун, ёғ, пахта матолар танқис бўлгани меҳнаткаш халқнинг устидан кулиш, масхара қилиш эмасми?\nЯна бир гап. Бундай воқеага ўша даврларда кўп марта гувоҳ бўлганмиз. Шаҳримизнинг Бобур номидаги маҳалласида яшовчи Норпўлат ака ўтган асрнинг 70-йилларида машина харид қилган эди. Автоулови билан қўни-қўшниларнинг узоғини яқин қилар, биров касалхонага, яна биров узоқроқ манзилга отланса, Норпўлат ака хизматга шай турарди. Шуни ҳам совет ҳукумати кўп кўрди. Бечоранинг текшир-текширлардан боши чиқмади. Охири машинасини сотиб қутулди. Собиқ иттифоқ даврида уйи шиферланган, машина олган одам борки, у халқ душманига айланарди.\nБугунги кунларга етиш осон бўлмаган. Орзулар армонга айланган даврларнинг ортда қолгани рост бўлсин. Биргина Хончарвоқ маҳалласидаги икки мингга яқин хонадондан бир ярим мингининг остонасида юртимизда ишлаб чиқарилган енгил автомобиллар ярқираб турибди. Трактори, юк машинаси, бошқа техникаларни ҳисобга қўшмадим.\nЯқин дўстим Эркинжоннинг ўғли Япониядаги нуфузли университетлардан бирида дарс беради. У ўғлини кўриб келиб, ўзининг ҳайратини яшира олмади: Ўзбекистондан олиб борилган туршак “Кунчиқар юрт”даги дорихоналарда доналаб дори-дармон сифатида сотилаётганлигини айтиб, кўзларида шукроналик, қувонч ёшлари қалқиди.\nБиз, нуронийлар энг улуғ тилак, дуоларимизни юртимизга, Юртбошимизга бағишлаб, мамнун яшаяпмиз. Илоҳим, Ўзбекистонимизга кўз тегмасин!\nПайариқ тумани, Жума шаҳри.\nМазкур рукндаги бошқа мақолалар: « Ватан равнақига дахлдорлик\tХалқимиз бунёдкорлик салоҳияти юксалмоқда »


“Der Spiegel”: Малайзия самолётини россияпараст айирмачилар уриб туширган\n26 ноябр 2020, Тошкент вақти: 06:52\n17 июль куни Украина шарқида MH17 рейсининг 298 кишининг ўлимига сабаб бўлган эди.\nГерманияда чиқадиган нуфузли “Der Spiegel” журналининг хабар қилишича, немис разведкаси июль ойида шарқий Украина осмонида Малайзияга қарашли йўловчи самолётнинг уриб туширилишида россияпараст айирмачиларни айблаган. Хабарда айтилишича, айирмачилар самолётни ҳукумат кучларидан тортиб олинган ракета билан қулатган.\n“Der Spiegel” 20 октябрь куни эълон қилган мақолада Германиянинг BND жосуслик хизмати раҳбари Герхард Шиндлердан иқтибос келтириб, БУК русумидаги ракета мосламасини айирмачилар Украина ҳукуматига қарашли ҳарбий қисмдан олишган.\nКиев ҳукумати ва Ғарб давлатлари Малайзия ҳаво йўлларига қарашли МН17 рейсини амалга оширган самолёт айирмачиларга Россия томонидан берилган БУК ер-ҳаво русумидаги ракета тизими ёрдамида уриб туширлганини айтган эди.\nЎзини “Донецк халқ республикаси” бош вазири деб эълон қилган Андерй Пургин немис матуботида пайдо бўлган хабарни дарҳол инкор қилди.\nАйни пайтда Россия Давлат думаси депутати Алексей Пушков ўз Twitter саҳифасида мазкур хабар Россиянинг бу фожиага “алоқаси йўқлигини кўрсатади”, дея ёзди.\n17 июль куни Украина шарқида MH17 рейсининг қулаши 298 кишининг ўлимига сабаб бўлган эди.


“Ўзбекистонда ёнилғи тақчиллиги бор гап!” - BBC News O'zbek\nImage caption Ижтимоий тармоқларда Тошкент кўчалари\nЎзбекистон яна кескин ёнилғи тақчиллиги кузатилмоқда.\nТошкент дохил мамлакатнинг қатор шаҳарларидаги бензин қуйиш шаҳобчаларида бир неча юз метрга тенг машиналар навбатлари ҳосил бўлмоқда экан.\nИлгари бу муаммо асосан вилоятларда кузатилса, эндиликда пойтахтда ҳам аҳвол шу – турнақатор навбатлар.\nИжтимоий тармоқларда охирги кунлардаги энг қайноқ мавзулар ҳам айнан бензин тақчиллиги ҳақида.\nФойдаланувчилар "Бензин қаерда бор" ёки "Қайси шаҳобчада навбат камроқ", дея сўрашади.\nМуаммо баъзиларнинг руҳини туширмаган кўринади.\nУлар бу ҳолатга аския билан муносабат билдиришди.\nМана ўша "тандирдан энди узилган" латифалар:\nТошкентлик акахон саҳар туриб, термосга иссиқ чой дамлаб, банкага гўшт қовурдоқни жойлаб, чиқиб кетаётса, аёли:\n- Адаси тинчликми, сафаргами? деб сўраб қолибди.\n- А йўқ, хотин... мошинага бензин қўйиб келай, дермиш…\n- Марҳамат, ҳурматли мухлис яқинларингизга салом ва табрикларингизни йўллаш имкониятини берамиз.\nМухлис: Мени эшитиб турган ҳаммага салом. Айниқса, кеча ўғлим бензин оламан деб "заправка"га кетганди. Агар у ҳам мени эшитиб турган бўлса, унга ҳам алангали салом. Навбатинг кеп қолдими болааааам?\nИжтимоий тармоқларда эса, "Водители Ташкента" гуруҳида Diyorbek Karimov бензин учун навбатда турган автомобиллар суратларини юклаб, шундай дейди: "Соат 8:00 [Тошкент вақти] Байналминал кўчасидаги "Ўзгазойл" шаҳобчасига навбат бир километрдан ошади".\nБунга жавобан Farkhod Saydullayev: "Мана шу сабаб вилоятларда ҳамма [машиналар] газда. Ҳамма вақтини ва асабини аяйди. Агар Тошкентда шундай навбатлар бўлса, вилоятларда бензинни фақат [археологик] қазилма ишларини олиб бориб топиш мумкин бўлса керак?"\nШу гуруҳ қатнашчиси Dildora Jumaniyazova бензин олиш учун қайси вақт маъқуллигини суришитиради: "Эрталаб бензин олиш учун неччида заправкага бориш кере??))"\n"Кечқурун боринг, эрталаб кеч бўлади," дейди Anvar Isakhodjaev.\nАлишер Ташмуҳамедов: "Олдин қўнғироқ қилиб кўринг, мен сизга рақамларни жўнатаман," дея Тошкент шаҳридаги "Ўзгазойл" шаҳобчалари телефон рақамлари туширилган расмни юклаган.\nФойдаланувчи Doniyor Gulyamov эса, шундай огоҳлантиради: "Ким бензин олмаган бўлса, олиб қўйинглар, 3-4 кун бензин умуман бўлмас эмиш".\nArsen Kabardinec "Ўзнефтмаҳсулот" ширкати айтди деган даъво билан шундай дейди: "Ўзнефтмаҳсулот шундай деган: 'Мамлакатимизда автобензин ва бошқа ЁММлар таъминоти бўйича муаммо йўқ, бўлмайди ҳам. Чунки, Республикамизда жаҳон стандартларига жавоб берадиган барча ёнилғи-мойлаш маҳсулотлари етарли миқдорда ишлаб чиқарилмоқда. Аммо, ёнилғи тақчилиги ва унинг нархи кўтарилиши ҳақидаги ноўрин миш-мишлар бугунги ҳолатни юзга келтирган. Айни кунларда юзага келган мазкур муаммони ҳал этиш, камчиликларни бартараф этиш, аҳолини автобензинга бўлган эҳтиёжини тўлиқ қондириш юзасидан барча чора-тадбирлар амалга оширилмоқда ва бу ҳолат вақтинча эканлигига урғу бериб, сизлардан саросимага тушмасликни сўраб қоламиз".\nБунга жавобан Dasha Dyatlova: "Ҳа, албатта, нимага саросимага тушамиз? Тинчгина навбатингда туравер…. бензин муаммо эмас…" дейди.\n"Ўзнефтмаҳсулот" паралел оламда яшаётгани анчадан бери маълум!!! У ерда қуёш ёруғроқ, майсалар яшилроқ, бензин дарё бўлиб оқади ва ҳоказо", дея киноя қилади Александр Мотросов.\nСитара Парвизи ҳам бензин учун навбатга туришдан чўчигани ҳақида айтади: "Бугун барвақтроқ туриб бензин олишга борсам, чучварани хом санабман. Сарикўлда навбат халқа йўлига чиқиб кетибди, охири кўринмайди. Агар шундай навбатда турсам, ишга аниқ 2 соат кеч қоламан".\nЎзбекистонлик иқтисодчига кўра, доллар қадрининг юксалиши ва мамлакат захирасида валюта тақчиллиги бензин камлигининг асосий сабабидир.\nАммо афтидан, “Ўзнефтмаҳсулот” дагилар ҳам бошқа Ўзбекистон мулозимларига каби бу танқиду чиқишларга сукут ёки рад этиш билан жавоб бериш муаммо ечимидаги энг мақбул йўл деб ўйлашади.\nБензинни қўмсаган самарқандлик ҳайдовчининг мактуби


Россияда Беларус мухолифати етакчиси Светлана Тихановскаяга қарши давлатлараро қидирув эълон қилинган — Sof.uz\n8.10 11:59 228 Жаҳон\nСветлана Тихановская немис журналистларига интервю бермоқда. Фото: Reuters\nРоссия Ички ишлар вазирлиги Беларус президентлигига собиқ номзод Светлана Тихановскаяга давлатлараро қидирув эълон қилган. Агентликнинг қидирилаётган маълумотлар базасида жойлаштирилган маълумотлар шундан далолат бермоқда, деб хабар беради Tut.by беларус нашри.\nАгар Тихановская Россия ҳудудида келса, у ҳибсга олинади. Хабарда айтилишича, Аляксандр Лукашенканинг асосий рақиби Жиноят кодексининг номаълум моддаси бўйича қидирилмоқда.\n"Эҳтимол, худди блогер Степан Путило ва Юқори технологиялар паркининг собиқ раҳбари ва Белорусда рўйхатдан ўтмаган президентликка номзод Валерий Цепкало билан бўлгани каби у ҳам Белорус ҳукумати томонидан давлатлараро қидирувга берилгандир", - деб ёзади нашр.\nТихановская Белорус ҳудудида қидирилаётганми ёки ёъқми деган саволга Белорусия Ички ишлар вазирлигининг расмий вакили Олга Чемоданова Tut.by’га жавобан: "Ҳозирча мен сизга айта оладиган маълумотим йўқ", - деди.\nВатанда Тихановская "Белорус миллий хавфсизлигига зарар етказишга қаратилган ҳаракатларга чақириш" моддаси бўйича айбланмоқда. Ушбу моддага кўра, у уч йилдан беш йилгача озодликдан маҳрум қилиниши мумкин.\nАдвокат Дмитрий Аграновский РИА Новостига берган интервюсида Россия Иттифоқ давлати доирасида Светлана Тихановскаяни қидирилаётганлар рўйхатига киритганини айтди.\n"Россияда, менинг билишимча, унга қарши ҳеч қандай жиноий иш қўзғатилмаган ва Белорусда у ҳокимиятни эгаллашга чақиришда айбланмоқда. Иттифоқчи давлат бўлганимиз учун бизда мажбуриятлар бор, шунинг учун у давлатлараро қидирувга берилди. Агар у Россия ҳудудида ушланган бўлса, у белгиланган айбловлар бўйича жиноий жавобгарликка тортиш учун Белорусга топширилади ", деди у.\nСветлана Тихановская Ангела Меркел билан учрашувда. Фото: Reuters\nБелорус оппозицияси Светлана Тихановскаяни 9 август куни бўлиб ўтган ва унда расмий маълумотларга кўра амалдаги давлат раҳбари Александр Лукашенко 80,1 фоиз овоз тўплаган сайлов натижаларини тан олмаган ҳолда, мамлакатнинг сайланган президенти деб ҳисоблайди,\nТихановскаянинг ўзи хавфсизлиги учун хавотирда Литвага жўнаб кетган. Унинг сўзларига кўра, у Белорусга оиласи ва у Ватанда хавфсиз бўлишини тушунганида қайтиб келади.\nАйни пайтда Тихановская Ғарб раҳбарлари билан учрашмоқда. 29 сентябр куни у Франция президенти Эммануел Макрон билан, 6 октябр куни Германия канслери Ангела Меркел билан учрашди.\nРоссия Светлана Тихановская Беларусдаги намойишлар


Корхонанинг 4 миллиард сўмга яқин қўшилган қиймат солиғи суммаси қайтарилди - Халқ сўзи\n11:46 16 Октябр 2020 Иқтисодиёт\nСирдарё вилоятининг 4-секторига қарашли Гулистон туманида 1200 дан зиёд хўжалик юритувчи субъектдан 414 таси қўшилган қиймат солиғи тўловчиси сифатида рўйхатдан ўтган. Шулардан бири “Mili teks Sirdaryo” корхонаси. Унда 400 нафардан зиёд хотин-қиз иш билан банд. Фаолият бошлаганига ҳали кўп вақт бўлмаган ушбу корхона томонидан Туркия, Хитой каби давлатларга 4 миллион долларлик ип- калава маҳсулотлари экспорт қилинди.\n— Жорий йилнинг апрель ойидан иш бошладик, — дейди корхона раҳбари Бахтиёр Шоикромов. — Фаолият бошлашимизда 4-сектор раҳбарларининг амалий ёрдами жуда катта бўлди. Жумладан телекоммуникация ва электр энергияси таъминоти ўз вақтида йўлга қўйилди. Шунингдек, август-сентябрь ойларида вилоят давлат солиқ бошқармасининг кўмагида 3 миллиард 900 миллион сўмлик қўшилган қиймат солиғининг «0» ставкасини қўллаш ҳисобига юзага келган ортиқча тўловлар корхонамиз ҳисоб рақамига қайтарилди. Бу эса фаолиятимизни янада кенгайтиришимиз ҳамда қўшимча иш ўринларини яратишга хизмат қилади.\nДарҳақиқат, тадбиркорлик субъектлари учун қулай ва шаффоф бизнес муҳити яратилишида давлат солиқ хизмати органларининг ҳар бир ходими томонидан «Солиқ хизмати - инсофли солиқ тўловчиларнинг ишончли ҳамкори» деган мақсадли вазифани сўзсиз бажарилиши белгиланган.\nХусусан, вилоят 4-сектор раҳбари томонидан корхоналарга ташриф буюрган ҳолда амалий кўмак кўрсатилмоқда. Шунингдек, фаолиятини тўхтатган ёки рентабеллиги тушиб кетган корхоналар раҳбарлари иштирокида вилоят давлат солиқ бошқармасида семинарлар ва амалий учрашувлар ташкил этилаётгани бизнес вакиллари учун самарали бўлмоқда. Шунингдек, тизим ходимлари томонидан тадбиркорлик субъектларига ташриф буюрган ҳолда ўрганишларда маълум қилинган муаммоларини бартараф этишга ҳам кўмак берилмоқда.\n— Ҳозирда жами 3649 та қўшилган қиймат солиғи тўловчилари вилоят давлат солиқ бошқармасида солиқ тўловчи сифатида рўйхатдан ўтказилган, - дейди Сирдарё вилояти давлат солиқ бошқармаси «Қўшилган қиймат солиғи маъмурчилиги» бўлими бошлиғи Азамат Куйчиев. – Маълумки, Ўзбекистон Республикаси Вазирлар Маҳкамасининг 489-сонли қарори қўшилган қиймат солиғи тўловчиларини қўллаб қувватлаш, уларга солиқ хизмати ва солиқ маъмурчилигини ошириш ҳамда сифатли хизмат кўрсатиш учун қабул қилинган. Ҳар бир ҚҚС тўловчиси шахсий кабинети орқали ҚҚСни қайтариш учун 2 та тартиб асосида аризани тўлдириб давлат солиқ бошқармасига юборади. Аризалар тезлаштирилган 7 кунлик ҳамда умумбелгиланган 60 кунлик тартибда кўриб чиқилади.\nТадбиркорлик субъектларини қўллаб-қувватлаш, хусусан коронавирус пандемиясининг иқтисодиёт тармоқларига салбий таъсирини юмшатиш мақсадида қатор қарор, фармонлар айнан солиқ имтиёзлари ва енгилликлар бериш мақсадида қабул қилинди. Хусусан қўшилган қиймат солиғининг «0» ставкада қўлланилгани натижасида вужудга келадиган ортиқча тўловларни корхоналар ҳисоб рақамига қайтарилишининг соддалаштирилиши ва тезлаштирилиши тадбиркорлар учун яна бир имконият бўлди десак асло муболаға эмас.\nСирдарё вилояти давлат солиқ бошқармаси\nЖамоатчилик билан алоқалар ва ҳуқуқий ахборот шўъбаси бошлиғи


ҲИНДИСТОН ҲАЙРАТЛАРИ - UzTV New York, Inc.\n03/10/2014 | Filed under: EDICATION,UZ TV NEWS | Posted by: "Uzbekny" muxbiri\nКейинги пайтда юртимизда Президентимиз ташаббуси билан хорижий тилларни ўрганишга катта эътибор берилиб, барча турдаги таълим муассасаларида бу масалага жиддий ёндашиш талаб этилмоқда. Жумладан, Фарғона политехника институтида ҳам талабалар таътили вақтларида барча профессор-ўқитувчилар билан инглиз тилини чуқурлаштириш мақсадида дарс машғулотлари олиб борилмоқда. Кафедраларда ҳафтанинг бир кунида фақат инглиз тилида суҳбатлашиш йўлга қўйилган. Ҳар бир устоз келажакда дарс машғулотларини инглиз тилида ҳам бемалол ўта оладиган даражада мукаммал ўрганиш учун ҳаракат қилмоқдалар.\nФарғона политехника институти «Ўзбекистон тарихи» кафедраси ассистентлари Илёсхон Бурҳонов ва Зумрадхон Ҳатамовалар ҳам ўз олдиларига ана шундай мақсад қўйиб, изланаётган ёш ўқитувчилардан. Улар яқинда мамлакатимизда ёшларга яратилган имкониятлардан унумли фойдаланиб, “ITEC” дастурида қатнашдилар ва ушбу лойиҳа бўйича давлат грантини қўлга киритиб, Ҳиндистон давлатида уч ой давомида педагогик маҳоратларини ошириб қайтишга муваффақ бўлдилар.\n– Биз инглиз тилини мукаммал ўрганиш мақсадида 2013 йил май ойининг бошида Ҳиндистон ҳукуматининг Тошкентдаги элчихонасига International Training Programme (ITP) дастурининг Progress to Proficiency курсига ҳужжат топширдик. Ҳужжатларимиз саралаш босқичидан ўтганидан кейин инглиз тилида суҳбат бўлди ва муваффақиятли натижадан сўнг бизнинг исм шарифимиз ҳам ғолиблар қаторида эълон қилинди, – дейди суҳбатда З.Ҳатамова.\n– Машғулотлар қаерларда олиб борилди? Ўзга бир қитъа таассуротлари, Ҳиндистоннинг ўзига хос жиҳатлари, ёдингизда муҳрланиб қолган лаҳзалар тўғрисида ўртоқлашсангиз.\n– Ҳиндистонда бизни жуда илиқ қарши олишди. Андрапрадеш штати Хайдарабод шаҳрининг Хорижий тиллар универститетида («The English Foreign Languages Universiti») бизга ўқиш ва яшаш учун барча шароитлар мавжуд эди. Уч ой мобайнида дарслар малакали профессор, докторлар томонидан олиб борилди.\n– Курс давомида Ҳиндистон бўйлаб ЮНЕСКОнинг рўйхатига киритилган «Қутб минор», «Ҳумоюн томб», «Махатма Ганди музейи», ва хиёбони, «Лотус темпул», «Агра Форт», «Тожмаҳал», «Ред Форт», «Ҳаво маҳал», «Маха Ража қасри», «Жантар мантар» каби тарихий обидалар ва диққатга сазовор жойларни зиёрат қилиш шарафига муяссар бўлдик. Ҳар бири ўзига хос, Ҳиндистон миллий анъаналари асосида қурилган кўркам ва ҳайратланарли. Айниқса, Тожмаҳал, чиндан ҳам, мўъжизанинг ўзгинаси экан. Ўзимизни худди эртаклар дунёсига тушиб қолгандек ҳис қилдик. Деворлари оппоқ мармардан, ақл бовар қилмайдиган даражада маҳорат билан яратилган бу тарихий обида инсониятнинг қанчалар чексиз куч-қудрат, ақл- заковат, тафаккур ва тасаввур дунёсига эга эканлигидан далолат бериб турарди. Кўнглимиздан, агар аждодимиз Бобур Мирзо Ҳиндистонга келмаганларида, эҳтимол, бу мўъжизавий минора Ўзбекистонда қад ростлаган бўлармиди, деган ўй ҳам кечди. Лекин, барибир, Ҳиндистонда бўлса ҳам дунёни лол этаётган бу бебаҳо меросни Бобурийлар сулоласи қолдирганидан фахрланиб қўйдик.\nТожмаҳалдан дунёнинг турли буржларидан борган сайёҳларнинг қадами узилмас экан. Биз эсдалик учун суратга тушмоқчи бўлганимизда, сайёҳларнинг диққатини ўзимизга жалб этибмиз. Чунки бизлар миллий кийимда эдик. Менинг атлас кўйлагиму турмуш ўртоғимнинг дўпписини кўриб, “Бухо-ро! Бу-хорий!”,- дея бизни бир-бирларига кўрсатиб, қаршимизга шошилдилар. Тожмаҳал ёнида, турли миллат вакиллари хоҳишларига кўра, бир неча бор суратга тушдик. Дилларимизда аждодимиз, ислом оламининг олиму уламоси, муҳаддис Имом ал-Бухорий юртидан бўлганлигимиз учун ҳам чексиз фахр ва ғурур туйғуларини туйдик. Теран илдиз отган тарихимиз, дунёга донг таратган шундай аждодларимиз билан ҳар қанча фахрлансак арзийди. Чунки уларнинг авлодлари бўлганимиз учун ҳам бизга бугун дунёнинг бошқа бир буржида, биз тилини ҳам билмайдиган, танимайдиган хорижликликлар алоҳида ҳурмат ва эътибор кўрсатаётан эдилар. Бундай ифтихор туйғуларини сўз билан ифодалаб бўлмайди.\nМашғулотлар тугагач, курс якунида сертификат топшириш маросими бўлди. Маросимда нуфузли меҳмонлар, бизга таълим берган ўқитувчилар ва курс талабалари иштирок этдилар. Хайдарабод шаҳри «Османия» университети ректори, доктор Сурабхи Бхарти ушбу маросимда нутқ сўзлаётиб: «59 нафар хорижий тингловчидан Ўзбекистонлик тингловчиларга алоҳида эътибор қаратмоқчиман. И.Бурҳонов ва З.Ҳатамова энг юқори балл тўплаб, аъло даражали сертификат билан тақдирланадилар!»,- деб бизни саҳнага таклиф этди ва бу биз учун фахрланса арзирлик бўлди. Бундай қувончли лаҳзалар, албатта, ёдимизда муҳрланиб қолди.\n– Бугун дунё ахборотларининг 99 фоизи инглиз тилида бораётганини ҳисобга оладиган бўлсак, сизларнинг режаларингиз қандай?\n– 2013 йил биз учун жуда омадли, эсда қоларли йил бўлди. Янги йилдан ҳам умидларимиз катта. Ҳозирда талабаларга билим беришда маъруза ва амалиёт машғулотларини инглиз тилида олиб боришга ҳаракат қилмоқдамиз. Ўйламизки, 2014 – “Соғлом бола йили” ҳам мақсадларимизга эришиш учун яна бир поғона бўлиб хизмат қилади.


ХЎЖА АБДУ ДАРУН ЖОМЕ МАСЖИДИ\n“Хўжа Абду Дарун” жоме масжиди Самарқанд шаҳар Садриддин Айний кўчаси 21-уйда жойлашган. Масжид 1981 йилдан буён расмий фаолият юргизиб келмоқда.\nМасжиднинг “Хўжа Абду Дарун” номи билан аталишининг сабаби албатта бу жойда Хўжа Абду Дарун ҳазратларининг қабрлари ва мақбара жойлашганидир. Шу ўринда бу зотнинг тарихи ҳақида қисқача тўхталиб ўтиш лозим.\nҲазрати Хўжа Абду Дарун ҳақида асосан икки манба – Абу Тоҳирхўжанинг “Самария” ва Абул Ҳаким Самарқандийнинг “Қандия” асарларида кенгроқ маълумот берилган.\nХўжа Абду Даруннинг насл-насаби хусусида тарихий манбаларда ягона фикр, аниқ маълумотлар мавжуд эмас. Авваламбор, қайд этмоқ зарурки, бул зоти муаззамнинг мақбаралари Самарқанднинг қадимий девори – Девори қиёматнинг ичкари (тожикча - дарун) томонида жойлашгани учун Абду Дарун лақабини олганлар.\n“Самария”да кўрсатилишича, Хўжа Абду Даруннинг асл исми Муъизуддин бўлиб, хўжа Муҳаммад Яқубнинг фарзанди, у эса хўжа Абди бин Усмоннинг ўғлидир.\n“Қандия” муаллифи эса алломанинг келиб чиқишини Пайғамбаримизнинг (с.а.в) қизи Руқия билан боғлайди.\nАммо ҳар иккала муаллифнинг ҳам ушбу маълумотлари саҳиҳ эмас. Хўжа Абду Даруннинг пайғамбаримиз (с.а.в.) билан ирсий томондан алоқаси йўқ. Чунки у зот (с.а.в.) нинг Руқия қизлари Усмон (р.а.)га никоҳлангач, улардан Абдуллоҳ исмли фарзанд дунёга келади ва болалигидаёқ вафот этади. Лекин Ҳазрати Усмоннинг (р.а.) бошқа хотинларидан 16 нафар фарзанди бўлган, шуларнинг биронтасидан Хўжа Абду Даруннинг насл-насаби тарқалиши мумкин. Бу улуғ инсон Самарқанднинг илк тасаввуф намоёндаларидан бири, олим ва қози бўлган.\nОлим сифатида Хўжа Абду Дарун ҳол билан қол билимларини тўплаган. Қози сифатида мисли кўрилмаган адолатли инсон бўлган.\n“Қандия”да келтириладики, “Ҳазрати Шайх Абу Мансур Мотуридий айтган эканларким: бизни вафотимиздан кейин Ҳазрати Хожа Абду Даруннинг яқинларига дафн этингким, ул киши ярим фарсах ергача атрофидагиларни ўз ҳимояларига олиб шафоат қилурлар ва биз ул кишининг шафоатларидан маҳрум бўлиб қолмайлик”.\nМана шу нарсадан икки муҳим хулоса келиб чиқади: биринчидан, Хўжа Абду Дарун чиндан ҳам улуғ инсон эканлиги зеро Шайх Мотуридий каби улуғвор агар у кишининг шафоатларига муҳтож экан; иккинчидан, ул бузургвор кўмилган қабристоннинг қадимийлиги (IX аср), яъни у Шоҳи Зинда қабристонидан ҳам қадимийроқдир. Манбаларда кўрсатилишича, аллома 861 йилда вафот қилган.\nXIX асрда ҳовлининг ғарб томонига пешайвонли масжид қурилган. Масжидни халқ меъморчилигининг ажойиб намунаси деса бўлади. У аслида синч деворли бинодир. Масжиднинг хонаси архитектура жиҳатдан ажралиб турмасада, пешайвони ажойиб гўзаллиги билан кишини ҳайратда қолдиради.\nШип ва девор нақшлари орасида масжидни бунёд этган меъмор ва нақишкорлар номлари ёзилган ҳамда қурилиш тугалланган вақт 1908-1909 йиллар кўрсатилган.\nҲозирда масжидга Маҳмудов Зафар Орзуевич имом хатиблик қилиб келмоқда.\n Абул Ҳаким Самарқандий. Қандия–С., 1994 “Суғдиён”. 37-б.\nКиритилган вақти: 28/07/2016 00:00; Кўрилганлиги: 3580\nМатериал манзили: https://sammuslim.uz/press/news/xoja-abdu-darun-jome-masjidi\nЧоп этилган вақт: 21/04/2021 07:12


Сурия танклари Дейр ал-Зуур шаҳрига ҳужум қилган - BBC O'zbek\nСурия танклари Дейр ал-Зуур шаҳрига ҳужум қилган\nСуриядаги фаоллар хабар қилишларича, ҳукумат қўшинларининг Дейр аз-Зуур ва Ҳомс шаҳарларига ҳужумлари оқибатида 75 дан ортиқ инсон ҳалок бўлган, улар орасида 10 яшар бола ҳам бор.\nСурия шимоли-шарқида жойлашган Дейр аз-Зуур шаҳри март ойидан буён аксилҳукумат норозилик чиқишларининг маркази бўлиб келаётган эди.\nФаолларга кўра, шаҳарга ҳужумлар эрталабки намозга азон айтилиши билан бошланган, танклар шаҳарга қарата ўт очганлар.\nШаҳарга бир неча томондан танклар ҳамроҳлигидаги қўшинлар кириб борган.\nБиргина Дейр аз-Зуур шаҳрида камида 50 инсон қурбон бўлгани хабар қилинган.\nШунингдек, Сурия ғарбидаги Ҳомс шаҳри яқинидаги Ҳула қишлоғига ҳужумда камида 26 инсон, жумладан 10 ёшли бола ҳам ҳалок бўлган, кўплаб кишилар жароҳатланган.\nАксилҳукумат намойишларининг бостирилиши халқаро миқёсда Сурия ҳукуматининг амалларини қоралаш овозлари тобора кучайиб бораётган пайтга тўғри келмоқда.\nБир кун илгари БМТ Бош котиби Пан Ги Мун Сурия Президенти Башар ал-Асад билан телефон орқали сўзлашган, бу мулоқот чоғи халқаро ҳамжамиятнинг Сурияда ортиб бораётган қурбонлар сонидан қаттиқ хавотири изҳор этилган.\nАммо Дамашққа борган Ливан Ташқи ишлар вазири билан суҳбатда Президент Башар ал-Асад, "йўлларни тўсиб, шаҳарларни ўраб олиб, аҳолини террор қилаётган бандитларга қарши кураш давлатнинг бурчи", деб айтган.\nЯкшанба куни кечқурун Араб Лигаси зўравонликларни тўхтатиш талаби билан чиққан.\nАраб Лигаси Сурия ҳукуматидан март ойидан буён ислоҳотларни талаб қилиб келаётган намойишчиларга нисбатан зўравонлик қўллашни зудлик билан тўхтатишга чақирган.\nБу Сурияда ғалаёнлар бошланганидан буён Араб Лигаси эълон қилган энг кескин баёнот бўлган.\nАраб Лигаси мамлакатда хавфсизлик вазияти ёмонлашиб кетаётганидан ўз хавотирини билдирган.\nАйни пайтда Туркия Бош вазири Ражаб Тойиб Эрдўғон айтишича, Сурия билан узун умумий чегарага эга Туркиянинг "сабри ниҳоясига етиб бормоқда".\n9 август куни Туркия Ташқи ишлар вазирининг Дамашққа ташрифи режаланган, унда расмий Анқаранинг "кескин мурожаати" етказилиши маълум қилинган.


16 июль куни Қуёш Каъбага тик ҳолатда жойлашади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 16 июль куни Қуёш Каъбага тик ҳолатда жойлашади\t10:45, 15 июль 2016\tЖорий йилнинг 16 июль, шанба куни Макка шаҳри аҳолиси ноёб астрономик ҳодисанинг гувоҳи бўлишади. Шу куни Қуёш Каъбага перпендикуляр (тик чизиқ) ҳолатда жойлашади. Бу ҳодиса маҳаллий вақт билан соат 12.27 да содир бўлади.\nЖидда шаҳар астрономия маркази президенти Мажид Абу Зағирнинг айтишича, шу куни, ҳақиқатан ҳам, Қуёш Каъба билан перпендикуляр жойлашади ҳамда қуёш Байтуллоҳнинг тепасида турганда Каъбанинг сояси кўринмайди, деб ёзади Uz24 нашри.\nЭслатиб ўтамиз, бундай ҳолат бир йилда икки марта кузатилади. Дастлаб 28 майда, сўнгра 16 июлда содир бўлади.


“Исломшунослик ва ислом цивилизациясини ўрганиш ISESCO” кафедрасини ташкил этишдан мақсад – мусулмон дунёсидаги таълим, илм-фан ва маданият тарихи ҳамда уларнинг ҳозирги ҳолатини ўрганиш ва улар ҳақида талабаларга чуқурлаштирилган махсус билимларни беришдан иборат.\nУшбу мақсадда кафедрада иккита асосий илмий йўналишда илмий тадқиқотлар олиб борилади:\nБиринчидан, аждодлар мероси, илмий асарлари, қўлёзмаларини тадқиқ этиш, улар асосида ўқув ва илмий адабиётлар яратиш, рисола, китоблар ёзиш.\nИккинчидан, мусулмон жамиятларидаги илм-фан, таълим ва маданият тарихи, унинг бугунги ҳолати, истиқболлари, у ердаги илмий ва ўқув муассасалари, ижтимоий, маърифий, маданий, иқтисодий ҳаёт, ушбу мамлакатлар билан ҳамкорлик истиқболлари кабиларни ўрганиш, улар бўйича талабаларга фан ва курслар ташкил этиш, таҳлилий маълумотлар тайёрлаш, илмий ва ўқув нашрлари тайёрлашдан иборат.\nКафедранинг ташкил этилиши. 2016 йил 18-19 октябр кунлари Ислом ҳамкорлик ташкилоти Ташқи ишлар вазирлари кенгашининг навбатдаги 43-сессияси Тошкент шаҳрида “Таълим ва маърифат — тинчлик ва бунёдкорлик сари йўл” – шиори остида бўлиб ўтди. Унда Ўзбекистон Республикаси Президенти Шавкат Мирзиёев иштирок этиб, Ўзбекистон ҳаётида тарихий воқеа, яъни Тошкент ислом университети таркибида Таълим, фан ва маданият масалалари бўйича ислом ташкилоти – ISESCOнинг Махсус кафедрасини ташкил этиш ҳақидаги ташаббусни тақдим қилди.Махсус кафедранинг расмий жараёнини ташкил этиш мақсадида делегация 2017 йилнинг 22-26 май кунлари Марокаш давлатида бўлди. 24 май куни делегацияси Работ шаҳрида жойлашган ISESCO Бош қароргоҳида ташкилот Бош директори Абдулазиз бин Усмон ат-Тувейжрий билан ҳамкорлик масалалари юзасидан тегишли музокаралар ўтказди ҳамда Ўзбекистонда исломшунослик соҳасида кадрлар тайёрлаш масаласига алоҳида эътибор қаратилаётгани, айниқса диний бағрикенглик ва миллатлараро тотувлик масаласидаги Ўзбекистон раҳбариятининг ташаббуслари ҳақида атрофлича маълумот тақдим этди. Учрашув якуни бўйича ISESCO Бош директори Таълим, фан ва маданият масалалари бўйича ислом ташкилоти – ISESCOнинг “Ислом цивилизациясини ўрганиш ISESCO” Махсус кафедрасини ташкил этиш бўйича англашув Меморандуми имзоланди.\n2017 йил 26 август куни Тошкент ислом университетида “Ислом цивилизациясини ўрганиш ISESCO” кафедрасининг расмий очилиш маросими бўлиб ўтди. Шу муносабат билан университетда ташкил этилган кафедранинг очилиш маросимига ISESCO Бош директори Абдулазиз Усмон ат-Тувейжрий иштирок этди.\nТошкент ислом университети негизида Ўзбекистон халқаро ислом академияси ташкил этилгач, Академиянинг 2019 йил 25 июль ойидаги 01439–сонли буйруғи асосида кафедра номи “Исломшунослик ва ислом цивилизациясини ўрганиш ISESCO”, деб номланди.\nБугунги кунда кафедрада 37 нафар профессор-ўқитувчи фаолият олиб бормоқда. Улардан 7 нафар фан доктори, шундан 5 нафари профессор, 15 нафар фан номзоди, шундан 7 нафари доцент, 5 нафар катта ўқитувчи ва 10 нафар ўқитувчи ва стажёр-ўқитувчилардан иборат. Кафедра таркибида узоқ йиллик педагогик тажрибага эга профессорлар ҳамда хорижий мамлакатларнинг етакчи олий таълим муассасаларида докторлик диссертацияларини PhD даражасида ҳимоя қилган ва фаолият юритган фалсафа докторлари, шунингдек, хорижий таълим муассасаларининг профессор-ўқитувчилари фаолият юритиб келмоқда.\nКафедранинг илмий салоҳияти 59% ни ташкил этади.\nКафедрада бакалавриат йўналишида 18 та, магистратура мутахассислигида 33 та, жами 51 та исломшуносликка оид фанлар ўқитилади. Шундан 7 та фан хорижий тилда (араб, инглиз) олиб борилади.\nКафедрада 1 нафар докторант (DSc) ва 24 нафар таянч докторант (PhD) илмий тадқиқот устида иш олиб бормоқда.\nКафедра профессор-ўқитувчилари томонидан 2019-2020 ўқув йили мобайнида 7 та дарслик, 7 та монография, 11 та рисола, 14 та ўқув қўлланма, 3 та ўқув-услубий қўлланма, 45 та мақола (ОАК рўйхатида), 18 та хорижий мақола ва 31 та тезис материаллари нашр этилган. Шунингдек, 4 та ўқув қўлланмага патент ва муаллифлик гувоҳномаси олинган.\nКафедрада 2019-2020 ўқув йилида 1 та бакалавриат йўналиши ва 5 та магистратура мутахассисликлари бўйича кадрлар тайёрланмоқда.\n5160100 – Исломшунослик (Ҳадисшунослик, Қуръоншунослик, Ислом ҳуқуқи, Ақида ва тасаввуф)\n5А160101 – Қуръоншунослик\n5А120302 – Тарих (Ислом цивилизацияси)\n5А160102 – Ҳадисшунослик\n5А160103 – Ислом ҳуқуқи\n5А160104 – Ақида, калом илми ва ақидавий таълимотлар\nМахсудов Давронбек Рустамович,\nДоцент – диншунос, исломшунослик бўйича\nТарих фанлари номзоди – Тошкент ислом университети\nТел: 71/ 244-94-70\n2009 йил “Меҳнат шуҳрати” ордени,\n2017 йил Ўзбекистон Республикасида хизмат кўрсатган ёшлар мураббийи\nСагдиев Хабибулло Ёдгорович,\nДоцент – ислом тарихи ва манбашунослиги\nТарих фанлари бўйича фалсафа доктори PhD – Тошкент ислом университети\n1997 йил Тошкент давлат шарқшунослик институтининг Шарқшунос-филолог, араб тили ва адабиёти ўқитувчиси мутахассислигини тамомлаган\nЭлектрон почта манзили: eagle75@ mail.ru\nБекмирзаев Илхомжон Исроилжонович,\nТарих фанлари доктори (DcS) – Тошкент ислом университети\n2002 йил Тошкент давлат шарқшунослик институтининг Минтақашунос-исломшунослик мутахассислигини тамомлаган.\nОқилов Саидмухтор Сайдакбарович,\nМурaтов Дониёр Маҳаматвалиевич,\n1999 йил Тошкент давлат шарқшунослик институтининг Шарқшунос-тарихчи, араб тилига эга диншунос мутахассислигини тамомлаган.\nГаниев Авазбек Ойбекович,\n2015 йил Тошкент давлат шарқшунослик институтининг хорижий мамлакатлар иқтисодиёти ва мамлакатшунолиги мутахассиси.\n2019 йил Бруней Даруссалом университетини Ислом тарихи ва манбашунослиги бўйича фалсафа доктори PhD даражасини олган.\nТохиров Жахонгир Абдувохид ўғли,\n2006 йил Тошкент ислом университетининг Исломшунослик-диншунослик мутахассислигини тугатган.\n“Али Қушчининг “Шарҳ тажрид ал-Калом” асари – темурийлар даври калом илмига оид муҳим манба” мавзусида докторлик диссертацияси (PhD) устида изланиш олиб бормоқда.\nПалванов Уктам Базарбаевич,\n2016 йил Тошкент ислом университетининг “Диншунослик” мутахассислигини тамомлаган.\n“Саъдуддин Тафтазонийнинг темурийлар даври мотуридия таълимоти ривожига қўшган ҳиссаси” мавзусида докторлик диссертацияси (PhD) устида изланиш олиб бормоқда.


UzNews - “Сув танқислиги фақат Ўзбекистонда эмас-ку. Қандай қилиб бошқа давлатларда ҳамма жой кўм-кўк?” — Танзила Норбоева\n“Сув танқислиги фақат Ўзбекистонда эмас-ку. Қандай қилиб бошқа давлатларда ҳамма жой кўм-кўк?” — Танзила Норбоева\nСенат раиси Ўзбекистонда экология билан боғлиқ муамммоларни танқид қилди. Одамлар жарима тўлаб, дарахт кесишда давом этаётганини таъкидлади.\nСенатнинг ўн еттинчи ялпи мажлисида Экология ва атроф-муҳитни муҳофаза қилиш давлат қўмитасининг давлат ўрмон фондига кирмайдиган дарахт ва буталарнинг кесилишига доир масалалар бўйича ахбороти эшитилди.\nМазкур масала сенаторлар томонидан кенг муҳокама қилиниб, экология ва атроф-муҳит муҳофазаси билан боғлиқ муаммолар мавжудлиги таъкидланди. Бу борада кўплаб ишлар қилинаётган бўлса-да, дарахтларниннг ноқонуний кесилиши ҳалигача давом этаётгани, ҳуқуқбузарликни содир этган шахслар жаримани тўлаган ҳолда яна шу каби ноқонуний ишларни давом эттираётгани танқид остига олинди.\n— Ҳудудларда экология ходимлари фаол ишлаши керак, – деди Сенат раиси Т. Норбоева. Жойлардаги дарахтларнинг чанг босиб ётиши туфайли, етарли эътибор берилмаётганидан қуриб қолиши табиий. Айниқса, томчилатиб суғориш бўйича аниқ иш олиб бориш мақсадга мувофиқ. Умуман олганда, Экология ва атроф-муҳитни муҳофаза қилиш давлат қўмитаси бу борада бошқа давлатларнинг тажрибасини ўрганиши лозим. Боиси, сув танқислиги фақат Ўзбекистонда эмас-ку. Қандай қилиб бошқа давлатлар мавжуд имкониятлардан фойдаланяпти? Лекин уларда ҳамма жой кўм-кўк. Улар дарахтларга шикаст етказилса, фожиадек қабул қилишади. Бизда эса бу оддийгина ҳолатдек бўлиб кетяпти. Одамлар жарима тўлаб, яна дарахт кесиш давом эттиряпти. Шунинг учун қўмитанинг мазкур йўналишдаги янги таклифлари давлат томонидан қўллаб-қувватланяпти. Бу ишларни узоққа чўзиш керак эмас. Чунки бир дарахтни экиб, катта қилгунча битта авлод улғаяди. У ўзидан қачон кислород чиқартириб, атрофга соя-салқинлик берганига қадар кўп вақт ўтади.\nДарахтлар аёвсиз кесилиши давом этар экан, тизимда шаффофлик таъминланмас экан, ҳудудларнинг ободлиги ва одамларни рози қилиш ҳақида гап ҳам бўлиши мумкин эмас. Шу боис, мутасадди вазирлик-идоралар, ҳудудий тузилмалардан мазкур масалаларда жавобгарликни кескин кучайтириш, жазо муқаррарлигини таъминлаш талаб этилади. Шунингдек, дарахтлар муҳофазаси борасида ҳамма учун тушунарли ва очиқ бўлган яхлит тизим яратиш бўйича ишларни қайта кўриб чиқиш керак. Бунда рақамлаштириш масаласига ҳам алоҳида эътибор бериш лозим.\nЯна бир жиҳат. Берилган мораторий Қўмита учун бир имконият эди. Мазкур муддатда мана шу ишларни тўғрилаб олиш учун берилганди. Мораторий даврида дарахт кесилмасин-у, кейин кесаверилсин деган муддат эмасди. Ваҳоланки, бу – қонунчиликни такомиллаштириш, механизмларни қайта кўриб чиқиш, жамоатчилик билан алоқаларни ўрнатиш, умуман, барчасини йўлга қўйиб олиш учун имкон эди. Мораторий даври тугагандан сўнг ишланган механизм ўз-ўзидан ишлаб кетилаверарди, афсуски мораторийга 6 ой қолди, лекин ҳеч нарса тайёр эмас.


ФАРИШТАЛАР УЛУFЛАГАН КУН\nБайрамлар ярашган обод юртимизнинг ҳар куни тантанаю қувончларга тўла. Уларнинг орасида, айниқса, миллий байрамлар киши кўнглига ўзгача илиқлик бахш этади.\n≡Мулоҳаза ✔ 354  13:29, 26.03.2018\n≡Хабарлар ✔ 377  13:29, 26.03.2018\nЁНҒИН ХАВФСИЗЛИГИ СОҲАСИДА ЯНГИ ЖУРНАЛ\nМамлакатимизда амалга оширилаётган ислоҳот ва туб ўзгаришлар жараёнида республика ИИВга қарашли олий таълим муассасалари фаолияти ҳам тубдан қайта кўриб чиқилди.\n≡Хабарлар ✔ 488  13:27, 26.03.2018\nИНСТИТУТДА – ЭЛЕКТРОН ЖУРНАЛ\nЮртимизда жорий йил «Фаол тадбиркорлик, инновацион ғоялар ва технологияларни қўллаб-қувватлаш йили» деб номланиши бежиз эмас. Чунки ривожланиб бораётган бугунги давр барча соҳалардан замонавий ўзгариш ва янгиликларни талаб этмоқда.\n≡Хабарлар ✔ 330  13:27, 26.03.2018\n≡Долзарб мавзу ✔ 352  13:26, 26.03.2018\nЭНГ ОFИР ЖАЗО\nСуд зали. Дилшод темир панжара ортида турар, кўзларини ердан уза олмас, унсиз йиғларди. Одатда судья ўқиётган ҳукмда жазонинг енгиллашгани айбланувчининг кўнглини тоғдек кўтарарди. Аммо бу гал умуман акси бўлди.\n≡Қилмиш — қидирмиш ✔ 491  13:25, 26.03.2018\nФирибгарлик жиноятнинг шундай турики, вақт ўтган сайин унинг қурбони бўлганингизни ҳис этасиз ва ҳаммасини англаб етганингизда эса жуда кеч бўлади.\n≡Қилмиш — қидирмиш ✔ 327  13:24, 26.03.2018\nТаъкидлаш жоизки, мустақилликни қўлга киритганимиздан сўнг юртимизда оилага алоҳида эътибор қаратилди.\n≡Мулоҳаза ✔ 357  13:23, 26.03.2018\nМУДҲИШ ҲОДИСА янада аянчли тугаши мумкин эди\nТун. Қишнинг совуқ кунларидан бири. Тошкент шаҳар ИИББ ППХ бригадаси ходимлари – катта сержант Ш. Рашидов ва сафдор С. Юсупов тунги хизматда. Бошқа кунларга қараганда шу куни мурожаатлар кўп бўлди.\n≡Хизматларда ✔ 377  13:22, 26.03.2018\nИНСПЕКТОР САВОЛИГА ЖАВОБ ТОПДИ\nТранспортда жамоат хавфсизлигини таъминлаш бошқармаси «Тошкент – Марказий» вокзалида жамоат хавфсизлигини таъминлаш бўлими ҲПБ инспектори, лейтенант Зафар Қобилов дастлаб ўзига берилган топшириқдан бироз ҳайрон бўлди.\n≡Мулоҳаза ✔ 355  13:21, 26.03.2018\nЛОҚАЙД ХОДИМ ЭРТАНИ АНГЛАМАЙДИ\nМаълумки, ички ишлар органлари ходимларининг хизмат фаолияти аҳоли орасида кечади. Улар хизмат юзасидан турли феъл-атвордаги инсонлар билан мулоқот қилади. Фуқаролар осойишталик посбонларига ҳар хил масалалар юзасидан тез-тез мурожаат қиладилар.\n≡Хизматларда ✔ 323  13:20, 26.03.2018\nҲАЙДОВЧИ ҲАМ, ПИЁДА ҲАМ БИРДЕК МАСЪУЛ\nКейинги вақтда ҳуқуқбузарликларнинг олдини олиш, жиноятчиликка қарши курашиш, жамоат тартибини сақлаш, фуқароларнинг ҳуқуқ ва манфаатларини ҳимоя қилиш, жамоатчилик билан алоқани мустаҳкамлаш борасидаги ишлар янги босқичга кўтарилди. Буни ички ишлар тизимида муҳим ўрин тутувчи йўл ҳаракати хавфсизлиги хизмати мисолида ҳам яққол кўриш мумкин.\n≡Хизматларда ✔ 431  13:19, 26.03.2018\nбир бинода мужассам\nНавоий вилояти ИИБ ЁХБда музей, кутубхона ва тест маркази ташкил этилди. Музейда фотосуратлар, қўлёзмалар, XX аср бошларида ёнғин хавфсизлиги тизимида фойдаланилган ёнғин ўчириш асбоб-анжомлари каби экспонатлар жой олган.\n≡Хабарлар ✔ 334  13:19, 26.03.2018\nфуқароларнинг ҳақиқий таянч масканига айланган\nҚадимий ва навқирон Самарқанд шаҳрида тарихи асрларга туташ маҳаллалар кўп. Улар бугун янгича чирой касб этиб, шаҳарнинг кўркам масканлари сифатида тилга олинади. «Девори кўндаланг» маҳалла фуқаролар йиғини ана шундай масканлардан биридир.\n≡Хизматларда ✔ 381  13:18, 26.03.2018\nТАДБИРКОРЛИК ВА ИННОВАЦИОН FОЯЛАР – ТАРАҚҚИЁТ ОМИЛИ\nЮртимизда ҳар йилга давлат ва жамият тараққиётининг устувор йўналишларини ифодалайдиган ном бериш анъанага айланган. 2018 йилнинг «Фаол тадбиркорлик, инновацион ғоялар ва технологияларни қўллаб-қувватлаш йили» деб эълон қилинишидан асосий мақсад аҳоли фаровонлигини янада ошириш, барча соҳаларни тубдан янгилаш ҳамда такомиллаштириш каби эзгу амаллар ҳисобланади.\n≡Маънавият ва маърифат дарси ✔ 1112  13:16, 26.03.2018\n24 март, Шанба 2019 2018 2017\nПодполковник КАДИРОВ Дониёр Бахтиёрович – ИИВ Терроризм ва экстремизмга қарши курашиш бош бошқармаси бошлиғи лавозимига\nПодполковник АҲАДОВ Зокиржон Тоҳирович – ИИВ Терроризм ва экстремизмга қарши курашиш бош бошқармаси бошлиғининг биринчи ўринбосари лавозимига


Лавлаги иммунитетни мустаҳкамлайди - Hidoyat.uz\nЛавлаги иммунитетни мустаҳкамлайди\nАсосий саҳифа Жамият Саломатлик Лавлаги иммунитетни мустаҳкамлайди\nЧоп этилди Oktabr 9, 2020 Лавлаги иммунитетни мустаҳкамлайдиda fikr bildirishni o'chirish\nҚизил лавлаги саломатлик ва узоқ умр кўришга катта таъсир кўрсатади.\nТаркибидаги витамин А ва витамин Р томирларни қайишқоқ ва майин қилади, юрак-томир касалликлари, айниқса, гипертоник хасталиклар ривожланишининг олдини олади. Лавлагида «бетаин» деган органик модда бор. У қондаги холестерин даражасини пасайтиради, жигар ишини меъёрлаштиради.\nБу неъмат таркибидаги витамин С организмнинг инфекцион ва шамоллаш касалликларига қаршилик кучини ошириб, иммунитетнинг мустаҳкамланишида кўмаклашади.\nЗамонавий табобатда қизил лавлаги меъда-ичак, жигар, ўт йўллари касалликларини даволашда ишлатилади. Шарбати — кучли ўт ҳайдаш хусусиятига эга. Пиширилгани — қабзиятда яхши ёрдам беради, бу неъмат айниқса камқонликда фойдали. Шарбати ҳазм жараёнини яхшилаш баробарида моддалар алмашинувида ҳам фаол иштирок этади. Қандли диабет, қабзият, камқонлик, атеросклероз, тиреотоксикоз сингари дардларни тузатишда ёрдам беради.\nЖаҳон савдо ташкилотига илк бор аёл киши раҳбарлик қиладиган бўлди


Коронавирусга қарши Хитой вакцинасининг нархи маълум бўлди\n15 Сентябрь 2020 11:08\nPEKIN. Kazinform – China National Biotech Group (CNBG) фармацевтика компанияси томонидан ишлаб чиқарилган коронавирусга қарши Хитой вакцинасининг нархи иккита доза учун 1000 юандан (146 АҚШ доллари атрофида) кам бўлмайди, деб хабар беради Kazinform мухбири CGTNга асосланиб.\n«China National Biotech Group томонидан ишлаб чиқилган иккита вакцина жорий йилнинг декабрь ойида бозорга чиқиши кутилмоқда. Икки дозали вакциналарнинг нархи 1000 юандан кам бўлмайди», - дея CGTN CNBG бош юридик ходими Чжоу Сун сўзларини келтиради.\nУнинг айтишича, икки CNBG вакцинаси Бирлашган Араб Амирликлари, Баҳрейн, Перу, Марокко, Аргентина ва Иордания каби 10дан ортиқ мамлакатларда учинчи босқич хавфсизлиги ва самарадорлиги синовларидан ўтмоқда.\n«Ўн минглаб эмланган одамлар COVID-19 юқтириш хавфи юқори бўлган мамлакатларга ва ҳудудларга саёҳат қилишди. Ҳозиргача уларнинг ҳеч бири вирус юқтирмаган ва бу вакциналар самарадорлигини исботлайди», - деди Чжоу Сун.\nCGTN материалида хабар қилинганидек, клиник тадкикотлар шуни кўрсатдики, икки-тўрт ҳафта оралиғида икки дозали инактивацияланган CNBG вакцинасини олган одамда одатда биринчи дозадан кейин етти кун ўтгач антитаналар пайдо бўлади.\nCNBG вакциналари одамни коронавирусдан бир йилдан уч йилгача ҳимоя қилиши мумкин. Беш ойдан кўпроқ вақт олдин эмланган биринчи 180 нафар кўнгиллиларни кузатиш шуни кўрсатдики, ушбу гуруҳдаги антитаналар даражаси «энг юқори нуқтада ва пасайиш белгилари йўқ».\nШу билан бирга, CNBG уларнинг вакциналари COVID-19нинг барча штаммларидан ҳимоя қилишга қодир эканлигини таъкидламоқда.\n«Дарҳақиқат, вируснинг мутацияга учраган бир нечта кичик турлари мавжуд, аммо унинг асосий генлар кетма-кетлиги ва оқсил тузилиши тубдан ўзгармаган. Яқин бир неча йил ичида инактивация қилинган вакциналар ушбу мутацияга учраган вирусларга қарши курашда ҳеч қандай муаммо туғдирмайди», - дейди CNBG бош юридик вакили Чжоу Сунг.\nChina National Biotech Group бир йилда 300 миллион доза вакцина ишлаб чиқариш қувватига эга. Уч ойдан олти ойгача бўлган вақт оралиғида қўшимча қувватлар яратилади ва вакцина ишлаб чиқариш қуввати 1,3 миллиард дозагача етказилади.\nМуаллиф: Руслан Сүлейменов


Туркиядаги “Business Turk” журналининг махсус сони Ўзбекистонга бағишланди - Darakchi\nТуркиядаги “Business Turk” журналининг махсус сони Ўзбекистонга бағишланди\nДУНЁ 09.09.2021, 12:28\nТеглар: Business Turk, журнал\nТуркиядаги “Business Turk” журналининг махсус сони Ўзбекистонга бағишланди.\nТуркияда чоп этиладиган нуфузли журнал таҳририяти билан ҳамкорликда мазкур нашрнинг «Янгидан уйғониш: Ўзбекистон мустақиллигининг 30-йилида» номли махсус сони чоп этилди, деб хабар бермоқда «Дунё» АА.\nМахсус соннинг кириш қисми «Олтин қалам» ХV миллий мукофоти совриндори, журнал бош муҳаррири М.Рузубайнинг қуйидаги фикрлари билан бошланган:\n«Ўзбекистоннинг маданий ва маънавий меросисиз Турк дунёсининг тамаддун тарихини тасаввур этиб бўлмайди. Шу маънода Ўзбекистоннинг бой маданий-маърифий меросини бугунги кунда Президент Шавкат Мирзиёев Жаноби Олийлари ардоқлаб, барчамизни ғурурлантирувчи муваффақиятлар билан янгидан юзага чиқармоқда. Президент Шавкат Мирзиёевнинг мамлакат ичида ва ташқи муносабатларида амалга ошираётган улкан ўзгаришлари, тинчликсевар ва инсонпарвар ислоҳотлари халққа ҳузур-ҳаловат, мамлакатга фаровонлик олиб келмоқда ва нафақат Ўзбекистон, балки қардош Марказий Осиё давлатлари, Озарбайжон ва Туркия аҳлини ҳам бениҳоя хурсанд қилиб, мамнуният бағишламоқда. Бинобарин, «Business Türk» журнали жамоаси ўлароқ, қардош Ўзбекистон мустақиллигининг 30-йилида қўлингиздаги ушбу махсус сонни тайёрлаш ҳам бизга катта ҳаяжон ва шараф бағишлади. Ота юртимиз Ўзбекистон истиқлолига бағишлаб бундай журнални тайёрлаш – биз учун катта бахтдир. Ушбу нашр одатдаги махсус сон эмас, балки тарихий манба бўлиб қолади, деб ишонаман».\nМахсус соннинг тақдимот сўзи Ўзбекистоннинг Туркиядаги элчиси А.Аъзамходжаев қаламига мансуб.\n«Албатта, бу йил Ўзбекистон истиқлолининг 30 йиллиги қутланмоқда. Бу давлатимиз учун бениҳоя муҳим бир сана, дея қайд этади элчи. Ўзбекистон бугун мустаҳкам оёққа турган, халқаро майдонда ўз сўзи ва обрў-эътиборига эга бир мамлакатдир. Бундан 30 йил аввал Ўзбекистоннинг мустақиллигини биринчи бўлиб тан олган давлат Туркия бўлган эди. Туркия Ўзбекистон учун ҳаётий аҳамиятга эга қадам ташлаган эди. Шунинг учун бугун биз Туркиянинг шундай жасоратли ва биродарона қарорини беҳад олқишлаймиз ва катта мамнуният билан хотирлаймиз. Бир фикрни комил ишонч билан айта олманки, орадан йиллар ўтади, Ўзбекистон мустақиллигининг 40, 50 ва, иншооллоҳ, 100 йиллиги нишоналанади ва Туркиянинг ўша тарихий қадами мудом эҳтиром ила эътироф этилаверади».\n48 саҳифадан иборат бўлган журналнинг мазкур махсус сонида Ўзбекистон давлат тизими, жўғрофияси, тарихи, иқтисодиёти, сайёҳлик салоҳияти ҳақида атрофлича маълумот берилган, мамлакатимизнинг ҳар бир вилоятининг ўзига хос хусусиятлари, иқтисодий имкониятлари ҳақида ҳам батафсил фикр юритилган.\nДард устига чипқон ёхуд маймунчечак ҳақида экспертлар нима дейди?\nСил касаллигининг даволаш муддатини 6 ойдан 4 ойга қисқартиш мумкин – ЖССТ\nБуюк Британия ЕИ ўрнига янги иттифоқ тузмоқчи


ва америкалик олимлар қонда қанд миқдорини аниқлайдиган кўзойнаклар учун биосенсорни ихтиро қилишди. У терини тешмасдан, кўз ёши орқали таҳлил қилади. Бу ҳақда «SciDev.Net» портали хабар берган. Қандли ...\nқуёш кучли зарар етказиши мумкин: шунинг учун қуёшдан сақловчи қора кўзойнак тақиш ва қоронғида китоб ўқимаслик шарт. Кўз шиллиқ қавати қуриб ...\nБунинг учун учта жадвалдан фойдаланиш мумкин.\nкомпанияси «Spectacles V2» камераси ўрнатилган янги кўзойнакларни тақдим этди. Қурилма ўзининг олдинги версиялардан фарқли ўлароқ, оддий қуёшдан ҳимоя қилувчи кўзойнакларга ўхшаб кетади, деб хабар ... кўзойнакларга ўхшаб кетади, деб хабар берди «Лайфхакер». Мазкур кўзойнаклар сувдан ҳимояланган, анча ёрқин ойналар билан жиҳозланган. «Spectacles ...\nва фармацевтика идораси (FDA) шу вақтгача фақат қуёшга қарши кўзойнаклардан фойдаланишга рухсат берган эди. Эндиликда қорайтирилган ...\nэкрандаги объектларга қўл билан тегина олиш имконини берадиган 4D-кўзойнакни яратди, деб хабар берди «Hi-News». кўзойнаклар самарадорликни ... келтириб, фойдаланувчига том маънода «тегиниш» имконини беради. кўзойнак ихтиросида миянинг кўриш қобилияти ва қўл билан тегинилганида ...\nПрофессор Такузо Айда бошчилигидаги Токио университети олимлари дунёда биринчи бор «ўзини ўзи қайта тиклашга қодир ойна»ни яратишга муваффақ бўлди.\nкасалланишидан азият чекувчи беморлар ҳаётини егиллаштирувчи кўзойнакларни тақдим этди. «Ақлли» кўзойнак сунъий интеллект ва аппарат ... ҳаракатини кузатишга мўлжалланган дастур ёрдамида ушбу кўзойнак кўз тубидаги соғлом кўриш қобилиятини қайта ишлай олади. Дастур ...


“Қўқон-1912” жамоасининг барча аъзолари коронавирусга тест топширишди\nХабарингиз бор юртимиздаги эпидеомилогик вазият кундан кунга жиддийлашиб бормоқда. Ўзбекистон проффесионал футбол лигаси , суперлиганинг 10-тур учрашувларини 1 ҳафта муддатга орқага сурди ҳамда барча жамоалар аввал коронавирусга қарши тест топширадилар сўнгра машғулотлар ва футбол учрашувларига рухсат берилишини маълум қилди.\nБугун Қўқон шаҳар СЭС шифокорлари томонидан “Қўқон-1912” жамоасининг барча аъзолари тестдан ўтказилди. Жамоанинг мураббийлар штаби, раҳбарият, асосий ва ўринбосарлар таркибининг барча футболчилари коронавирусга тест топширишди. Тест натижалари чиққач унга қараб жамоамиз яна машғулотларга киришади.\nҲозирча жамоамиз аъзолари Қўқон шаҳридаги қароргоҳларида карантин қоидаларига амал қилган ҳолда яшаб турибдилар. Шифокорларнинг таъкидлашларича натижалар 1 ёки 2 кун муддатда аниқ бўлади.\nВьетнам футбол ўйинларини мухлислар билан бошлаган илк давлат бўлди


Хитойлик аёл Дубайдаги яширин Хитой қамоқхонаси ҳақида гапириб берган – Associated Press | Azon.uz - Ахборот-таҳлилий портал\nХитойлик аёл Дубайдаги яширин Хитой қамоқхонаси ҳақида гапириб берган – Associated Press\n6393 21:05 16.08.2021\n26 ёшли хитойлик Ву Хуань Дубайда Хитойда яшовчи мусулмон этник озчилик вакиллари тутиб турилган яширин Хитой қамоқхонаси ҳақида гапириб берган. Бу ҳақда Associated Press агентлиги хабар бермоқда.\nБирлашган Араб Амирликлари пойтахтида Хуань маҳаллий ОАВни 2019 йилда Гонконгда норозилик намойишлари бир томонлама ёритилгани учун танқид қилган эрини қидираётган Хитой ҳукуматидан яшириниб юрган эди. У меҳмонхонада сўроқ қилинган, шундан сўнг у уч кун Дубай полиция бўлимида бўлган.\nКейин унинг олдига ўзини Хитойнинг Дубайдаги миссиясининг бош консули Ли Сюхан деб таништирган бир киши келган. У аёлни машинада қамоқхонага айлантирилган уч қаватли виллага олиб борган. У билан бирга бинода камида иккита уйғур ушлаб турилган. Хуанни хитой тилида сўроқ қилишган. У турмуш ўртоғини жинсий зўравонликда айблаб, қонуний ҳужжатларга имзо чекишга мажбур бўлган. 8 июнь куни у қўйиб юборилган ва уч кундан кейин у эри билан Украинада учрашган ва улар Голландияга учиб кетишган.\nХуан мухбирларга қамоқхона қаерда эканлигини айта олмаган, лекин паспортида муҳрлар, сўроқ қилинган овоз ёзуви ва қамоқдан унга ёрдам берган пасторга юборган хабарларини кўрсатган.\nAssociated Press илгари БААда яшаган уйғурларга иқтибос келтирар экан, бу мамлакат Хитой разведкасининг уйғур ишлари билан шуғулланадиган Яқин Шарқ марказига айланганини таъкидлайди. БААдан ташқари, Таиланд ва Миср расмийларга уйғурларни Хитойга қайтаришга ёрдам берган.\n“Detained in Dubai” (“Дубайда ҳибсга олинганлар”) инсон ҳуқуқлари ташкилотига асос солган Радҳа Стирлингнинг сўзларига кўра, у илгари БААдаги виллаларда сақланаётгани ҳақида хабари берилган тўққиздан ортиқ Канада, Ҳиндистон ва Иордания фуқароларига ёрдам берган.\nХитой Дубай қамоқхона мусулмон Махсус\n843 15:35 17.01.2022\n986 14:05 17.01.2022\n709 08:54 12.01.2022\nШимолий Корея Пекин қишки Олимпия ўйинларида иштирок этишдан бош тортди\n605 17:10 07.01.2022


Юсуф Жума Навоий қамоқхонасига жўнатилади - 7 Мая 2008 - Ҳимоячи\nШанба, 18.09.2021, 18:22\nГлавная » 2008 » Май » 7 » Юсуф Жума Навоий қамоқхонасига жўнатилади\nЮсуф Жума Навоий қамоқхонасига жўнатилади\nБухоро тумани суди вакиллари яқинда қамоқ жазосига ҳукм қилинган таниқли шоир Юсуф Жума Навоийдаги қамоқхонага юборилишини билдирди. Бу ҳақда “Озодлик”ка шоирнинг яқинлари маълум қилди.\nШоирнинг тўнғич ўғли Алишер Жумаев “Озодлик” мухбири билан суҳбатда отасининг аҳволига оид сўнгги маълумотларни айтиб берди.\n“2 май куни қариндошларимиз Бухоро вилояти суди биносига бориб, Бухоро тумани суди судьяси Шуҳрат Камоловга учраган ва дадамнинг апелляция шикояти нима бўлаётганини, қачон кўрилишини сўраган. Бунга жавобан Ш.Камолов ҳеч қандай апелляция суди бўлмаслиги, чунки шикоят аризаси ёзилмагани, суд қарори кучга кириб, дадам Навоий шаҳридаги қамоқхонага юборилишини билдирган. У ҳозир бу ҳақдаги ҳужжатлар тайёрланаётганини айтган”,- деди Алишер Жумаев.\nУ отаси юборилиши айтилган Навоий қамоқхонасидаги вазият ўта оғирлиги, бу шоирнинг соғлиғига салбий таъсир этиши юзасидан хавотир билдиради.\n“Навоий зонасидаги вазиятни ўргандик. У ерда ишлаётганларга нисбатан қийноқлар бўлар экан. Ҳатто у ерда илгари ўлимга ҳукм қилинганларни суд ҳукми эълон қилингандан кейин ҳам цемент заводига киритиб ишлатишар экан. Ўша у ерда улар ўлгунича ишлар экан. Бу ерда ҳам дадамни цемент заводида ишлатиб, жисмонан йўқотишга ҳаракат қилишаётган бўлиши мумкин”,- дейди Алишер Жумаев.\nҲозир Канадада яшаётган ўзбекистонлик мустақил журналист Улуғбек Ҳайдаров Навоий қамоқхонасида 7 кун бўлганини эслар экан, у ердаги шароит борасида гапириб: “Мен Навоийдаги 64/29-қамоқхонада ўтирганман. 7 кунгина ўтирдим. Қамоқхоналардан чиқиб, ўша ерга олиб боришди. Қийноқлар машинадан тушаётган пайтингиз бошланади. Машинадан тушаётган пайтингиз қабул қилиш маросими бўлади. Уни “ломка”, дейишади. Ўша ичкариги хонагача қатор турган милиция ходимлари таёқ билан уриб олиб киради. Ичкарида янада кучли қийноқлар давом этади. Бу ишлар одамни синдириш учун қилинишини тушундим. Карантини бор, 10 кун-икки ҳафтагача чўзилади. Ўша икки ҳафта ичида инсон тинмай қийноққа солинади”,- деди.\nАйни пайтда кузатувчилар Ўзбекистон ҳукумати халқаро ва маҳаллий ҳуқуқни ҳимоя қилиш ташкилотларига сал ён бераётгандек кўринаётган шароитда ҳуқуқни муҳофаза қилиш ташкилотлари сиёсий маҳбусларга, хусусан, шоир Юсуф Жумага ҳам қандайдир ёрдам кўрсатиши мумкинлигига умид билдирмоқда. Бироқ “Эзгулик” инсон ҳуқуқлари жамияти раисаси Васила Иноятова бу борада ўзгача фикрда.\n“90-йилларда сиёсий маҳбусларга, мухолифатга, ҳуқуқ ҳимоячиларига қанақа муносабат бўлган бўлса, ҳозир ҳам худди шунақа муносабат. Аввал ҳам қандай қамаш ва таъқиблар бўлган бўлса, ҳозир ҳам шунақа аҳвол. Шунинг учун Юсуф Жума 2001 йилда ҳам қамалган эди, унга нисбатан ўша пайти ҳам шундай худди шундай муносабат бўлганди, ҳозир ҳам. Мана, масалан, унинг апелляция аризаси тортиб олинган ва йиртиб ташланган. Адвокатидан воз кечишига мажбур қилишган. Мен бордим, аризаларни қабул қилмади, почта орқали бердик. Аризаси апелляция тартибида кўрилмаслиги бу суд тепадан берилаётган буйруқни бажараётганини кўрсатади”,- деди Васила Иноятова.\nПросмотров: 775 | Добавил: himoyachi | Рейтинг: 0.0/0


ЎзА - Бундай ишлар халқимизга ярашмайди\nБундай ишлар халқимизга ярашмайди\n04.05.2017 20:11 Чоп этиш версияси\nҚўлини кўксига қўйиб чой узатган келинига қараб, қайнонанинг қалбида меҳр мавжланди. Дастурхондаги ноз-неъматларнинг энг сараларини оила шажараси давомчисини юрагининг тагида кўтариб юрган келинининг олдига суриб қўя бошлади.\nБу жуда оддий, лекин ҳар куни мамлакатимиздаги миллионлаб оилаларда содир бўладиган бахтли лаҳзалар. Бундай манзара оила муҳитига таъсир ўтказиб, оиланинг бошқа аъзолари ўртасида ҳам меҳр-оқибатни мустаҳкамлайди.\nБунинг акси бўлса-чи? Масалан, келин ҳеч бир ишни чин дилдан қилгиси келмайди. Бундан қайнона уззукун нолиб, бошқаларга тинчлик бермайди. Ота хуноб, сабр-косаси тўлган ўғил қўлига илинган нарсани синдиришдан тоймайди. Қарабсизки, оила жарлик сари бораверади.\nПрофилактика кунида пойтахтимизнинг Сергели туманидаги Қурувчилар маҳалласида ўзаро келиша олмаган қайнона-келин муносабати муҳокама этилди. Маҳалладошлари олдида ўртага чиққан қайнона бироз хижолат тортган бўлса, ёш ва ўзига анча бино қўйган келинда бу ҳолат аввалига кузатилмади. Ёши улуғ отахонлар, кайвони онахонлар вазиятга баҳо бериб, келинчакнинг шу туриши аслида танқидга, тарбияга муҳтожлиги ҳақида фикр юритишди.\nҲар доим тарбия ўчоғи, маънавият бешиги бўлиб келган маҳалланинг таъсири ҳали ҳеч кимни ёмон йўлга бошлаган эмас. Сал ўтиб, мағрур келинчакнинг боши эгилгани, кўзига ёш келиб, кечирим сўрагани шундан далолат.\nПрезидентимиз Шавкат Мирзиёев жамиятимизда маҳалланинг таъсир кучини кучайтиришга алоҳида эътибор қаратаётир. Содир бўлаётган жиноят ва ҳуқуқбузарликлар профилактика куни айнан маҳаллада муҳокама этилаётгани, таъбир жоиз бўлса, одамларнинг кўзини очишга кўмаклашмоқда.\n– Давлатимиз раҳбари ташаббуси билан жорий этилган профилактика куни жиноятчилик ва ҳуқуқбузарликларнинг кескин камайишида муҳим аҳамият касб этмоқда, – дейди Сергели тумани ички ишлар бошқармаси бошлиғи Зафар Отаев. – Учраётган шундай ҳолатларнинг очиқ-ошкора муҳокама этилиб, сабаб ва оқибатлари ҳақида мушоҳада юритилаётгани аҳолининг ҳуқуқий онгини оширмоқда. Бу тажрибанинг таъсир кучи инобатга олиниб, содир бўлаётган ҳуқуқбузарликларни шу куннинг ўзида маҳаллада муҳокама қилишни йўлга қўйдик.\nСергели туманидаги Нурҳаёт маҳалласи. Сайёр очиқ суд мажлиси. Узукка кўз қўйгандек бир-бирига муносиб эр-хотин маҳалла аҳли олдида бош эгиб турибди. Жаҳл устида аёлига қўл кўтарган эркак ўзини одобли тутиб, қилмиши учун кечиришларини сўради.\nАёлининг айтган нарсасини олиб келмагани учун хотини хафа бўлиб жанжал кўтаргани эрни қуюшқондан чиқарган. Эрнинг зўравонлиги энг кам ойлик иш ҳақининг бир баравари миқдоридаги жарима жазоси белгиланишига сабаб бўлди. Аёл эрини жазолатиб мақсадига етган бўлса-да, суюна олмади. Алал-оқибат оила бюджети зарар кўрди-да.\nНавбатдаги масала опа ва ука ўртасидаги келишмовчилик бўлди. Гарчи опа уканинг устидан арз қилган бўлса-да, маҳалладошлар бунда кўпроқ опани айблади. Ҳали коллеж ўқувчиси бўлган укани тўғри йўлга бошлаш, унга намуна бўлиш ўрнига ботқоққа итариш менталитетимизга тўғри келмайдиган ҳолат экани айтилди. Опа катталарнинг ибратомуз насиҳатларидан кейин хатосини тушуниб, даъвоси йўқлигини билдирди.\nҚўшни йигит ва қизнинг ўзаро чиқиша олмай қолгани ёқа йиртишгача бориб етган. Қиз юқори ташкилотларда танишим бор, сенга кўрсатиб қўяман, деб йигитнинг устидан ички ишлар органига ариза топширган. Воқеа жойига етиб келган маҳалла раиси икки ёшга насиҳат қилиб, уларни яраштиришга уринган. Аммо қиз маҳалла раисини ҳам менсимаган.\nСуд жараёнида қиз йигитни айблаб, кийимимни ҳам йиртган, деб кўрсатма берди. Йигит бундай қилмаганини, лекин қиз уни ҳақоратлаганини, шунда ҳам даъвоси йўқлигини билдирди. Гувоҳ сифатида «Нурҳаёт» маҳалла фуқаролар йиғини раиси Муаззам Холбобоевага сўз берилганда, у шу куни аслида йигитнинг бўйни ва қўллари тирналиб-шилингани, қиз уни ҳамманинг кўз ўнгида ҳақоратлаб, ҳеч кимга қулоқ солмаганини маълум қилди. Жанжалга аралашган йигит энг кам иш ҳақининг бир баравари миқдорида жаримага тортилган бўлса, нохолис аризачи, одоб-ахлоқ қоидаларини менсимаган қизга энг кам иш ҳақининг икки баравари миқдорида жарима солинди.\nБуларнинг бари бир қарашда ҳаётда учрайдиган оддий икир-чикирлар. Лекин вақтида чора кўрилмаса, олди олинмаса газак олиб кетиши ва хунук оқибатларга олиб келиши ҳеч гап эмас. Ахир ёлғиз қўшнидан хабар олиш, муҳтожга ёрдам, кўчада қолганга уйидан жой бериш, бир майизни қирқ бўлиб ейиш халқимиз асрлар давомида амал қилиб келган олижаноб фазилатлар-ку. Булар бизни дунёга бағрикенг халқ сифатида танитган қадриятлардир.\nДавлатимиз раҳбари Шавкат Мирзиёев лоқайдлик, бир-бирини кўролмаслик, оилада эр-хотин, қайнона-келин, қўни-қўшнилар ўртасидаги келишмовчилик, аёлларга беписанд қараш – бундай ярамас иллатлар бизга, бизнинг халқимизга мутлақо ярашмайди, деб бежиз таъкидламаган.\nДарҳақиқат, юқоридаги каби нохуш ҳолатлар бугунги тинч ва фаровон ҳаётимизга соя солади. Бундай номаъқул ҳолатларни бартараф этиш учун ҳар томонлама чуқур ўйлаб, мунтазам равишда иш олиб боришимиз керак.\nПрофилактика куни муносабати билан Сергели туманидаги таълим муассасаларида давомат, тушунтириш-тарғибот ишлари билан бирга ёнғин, йўл ҳаракати хавфсизлиги, қўриқлаш хизмати ходимларининг профилактик чора-тадбирлари амалга оширилди.


БУТУН ДУНЁДА ПАСПОРТ ГАРОВ СИФАТИДА ОЛИНМАЙДИ, ЛЕКИН ӮЗБЕКИСТОНДА МУМКИН – Birdamlik.info\nБУТУН ДУНЁДА ПАСПОРТ ГАРОВ СИФАТИДА ОЛИНМАЙДИ, ЛЕКИН ӮЗБЕКИСТОНДА МУМКИН\nМен Бердиалиева Умида Ҳасановна 2017 йилнинг ноябрь ойидан буён олдинги «Бирдамлик» Халқ демократик ҳаракати, ҳозирги «Бирдамлик» Халқ демократик партиясига аъзоман. Мен ҳам барча сафдошларим қатори жорий йилнинг 14-ноябрь куни Қозоғистоннинг Чимкент шаҳрида ӯтказилиши режалаштирилган Ҳаракатнинг навбатдаги иккинчи қурултойига боришга пухта тайёргарлик кӯргандим. Менга 12-ноябрь куни кеч соат йигирмаларга яқин тасодифан Агробанкдан Ғазал исмли банк ходими телефон қилиб шошилинч равишда банкка паспорт билан келиб кетишимни айтишди. Мен банк ходимига кечки пайтда ҳеч қаёққа бормаслигимни, машинамиз йӯқлигини билдирган эдим у хавотирга тушмаслигимни, уй манзилимни айтсам банк ходими уйимизга келиб паспортимни олиб кетишини, агар ишонмасам мени ҳам банкка олиб боришини айтди. Орада қисқа вақт ӯтгандан кейин уйимизга мен билан телефон орқали гаплашган Ғазал ва яна бир банк ходими келишди. Улар паспортимни ӯзлари билан бирга олиб кетишини, эртага эрталаб қайтариб беришини айтган эди, мен буни лозим топмадим ва банк ходимлари билан бирга банкка бордим. Банкка борганимиздан кейин Ғазал ксерокопия ишламай қолганини, паспортимни эртага эрталаб соат 7-00 да ӯзи қайтариб олиб бориб беришини ваъда қилиб, ӯзига ишонишимни қайта-қайта таъкидлаб хайрлашди. Лекин ваъдага мувофиқ Ғазал эрталаб соат 7-00 тугул 9-00 да ҳам паспортимни олиб келиб бермади. Хавотирга тушиб банкка бордим. Борганимда банк ходимлвридан бири Ғазалнинг ҳали келмаганлигини айтишди, уни кӯп кутишимга тӯғри келди. Келавермагач Агробанк бошлиғи хонасига Ғазалнинг устидан шикоят қилгани кирган эдим у ерда Ғазал ва мен таниган Китоб туман ИИБда ишлайдиган ички ишлар органи ходими суҳбатлашиб ӯтирганига кӯзим тушди. Мен ана шундагина улар паспортимни беҳудага олмаганлигини билдим. Мени кӯрган Ғазал бошлиқ хонасидан чиқиб ҳисобот беришга шайланди. Ғазалга қараб ИИБ ходимининг эрталабдан банкда нима қилиб юрганини сӯраган эдим у мени чалғитишга уринди. ИИБ ходими банкка гӯёки қандайдир жанжални ҳал қилгани келганлигини билдирди.\nТабиийки, мен Ғазалдан паспортимни сӯрадим. У айёрликка ӯтди. Бошлиғи эшитиб қолмаслигини илтимос қилган ҳолда «кеча тунда бир жойга базмга бориб маст бӯлиб қолганини, у ердан кучли сархуш ҳолда укаси олиб кетганини, мастликда курткаси ва куртка чӯнтагида менинг паспортим ҳам қолиб кетганини» худди хизмат кӯрсатган артист унвонига эга актёрлардан ҳам аъло даражада «ижро» этиб берди. Ғазал дастлаб оз вақт кутиб туришимни, паспортимни укаси олиб келиб беришини айтди, мен унинг бу сӯзлари «ӯйин» эканини қалбан билсам ҳам чиқмаган жондан умид дея Ғазалнинг укасини кутишга қарор қилдим, лекин Ғазал яна ваъдага номувофиқлик қилди. Укасига айтганини қилдиролмаган банк ходими паспортимни олиб келгани чиқиб кетгани бӯйича нақ 3 кун ғойиб бӯлди. Шу куни кечгача банкда Ғазални кутдим. Охири яна такроран банк бошлиғи хонасига кириб ходимининг хатти-ҳаракатларини гапириб бердим. Бошлиқ ӯзини гӯёки ҳеч нарсадан бехабар шахсдек тутиб, Ғазални телефон орқали «росмана» қидиришга тушди. Мен фурсатдан фойдаланиб, банк бошлиғидан ҳам ИИБ ходими банкда нималар қилаётгани сӯрадим. Табиийки, у ҳам худди ходими каби ёлғонларга эрк берди.\nХуллас, 13-ноябрь кунини банк ходими қистовига кӯра ӯз қӯлим билан берган паспортимни қайтариб олиш илинжида деярли бир кунимни банк идорасида ӯтказдим. 14-ноябрь куни уйимизга ҳеч қачон келмайдиган, ҳолимиздан хабар олмайдиган Маҳалла фуқаролар йиғини раиси Отабек Норбеков ва котиби Акрам Эргашевлар бир неча марта келиб «ҳолимдан» хабар олиб кетишди. Шу куни ҳеч қачон ақл ӯргатмайдиган маҳалла раиси «Давлат ҳамма нарсани, ҳатто шахс томонидан содир этилган жиноятни ҳам кечиришини, лекин хиёнатни асло кечирмаслигини» айтиб, доҳийона маслаҳатлар бериб кетди…\n17-ноябрь куни Ғазалдан паспортимни қайтариб олдим. У ҳужжатимни қӯлимга бераркан: шу кунларда қаерга бормоқчи эдингиз? деган савол ташлади. Бизнинг Ӯзбекистонимизда оддий халқни тагида курсиси бор ҳамма соҳа вакиллари бемалол саволга тутаверади.\nАслида бу «тадбир» ДХХ буйруғига асосан Китоб туман ИИБ бошлиғи Шуҳрат Ибрагимов ташаббуси билан олиб борилди. У бу антиқа тадбирни шунчаки ӯзларига гард юқтирмаслиги, бирор кор-ҳол содир бӯлса дунё ҳамжамияти олдида юзлари шувут бӯлиб қолиши олдини олиб, уни Агробанк ҳамкорлигида ӯтказди. Мен бу ҳолатни ҳали 13-ноябрь куниёқ ёлғонларга, фирибларга, айёрона пӯписаларга асосан иш юритадиган жамиятимиз учун нормал ҳолат деб тушуниб етгандим. Бутун дунёда шахснинг паспортини гаров сифатида, алдов йӯллари билан қӯлга киритиш жиноят саналса-да жиноятни уюшган ҳолда содир этувчи биздаги органлар учун жиноят эмаслигини эса аллақачоноқ пухта англагандим.


Алишер Навоий номидаги Ўзбекистон миллий кутубхонасида 25 сентябрга режаланган Рауф Парфининг 75 йиллиги тадбирининг тақиқланиши ортидан фейсбук ижтимоий тармоғида шоирнинг мухлислари #parfimaniya хештеги остида акция бошлашди.\n«25 сентябрь куни эмас, тақиқланган Рауф Парфи шеърияти билан учрашувни бугун бошлаймиз. Пастдаги аудиода устоз шоир абадиятдан сизга мурожаат қилмоқда», дея ёзди фейсбукда шоир Ҳуршид Даврон ва постига Рауф Парфи аудиоёзувини илова қилди.\nШоирнинг фейсбук тармоғида #parfimaniya хештеги остида қўйилаётган ижоди, китоблари, ҳаёти ва хотираларига оид постлар, видео, аудио, фото ва уларга изоҳлар тармоқда стихияли тарзда давом этмоқда…\nОмон Азиз (кандакор): Сўнгги сўзларим… Рауф Парфини мен гўё бир малоикдай, фариштадай билардим. Бу жуда тоза, сокин, сабрли Инсон эди».\nПаҳлавон Содиқ: (журналист) «Рауф Парфи раҳматли «Мени Лондонга олиб боринглар, бир марта Темзага оёғимни солиб ўтирсам бўлди», деб айтарди. Қачон Темзанинг ёнидан ўтсам, шу гапи эсимга тушади…Руҳи шод бўлсин!»\nМуҳаммад Исмоил (шоир): «Ҳаётимда Рауф Парфи даври 1981 йил 20 октябрда бошланган… Мен ўша кунга қадар Рауф Парфини билмасдим. Ўзини ҳеч кўрмаган, бирор марта шеърини ўқимагандим. Талабалар катта қизиқиш ва энтикиш билан кутиб олаётганларига қараганда, уни танимаслик, ўқимаслик кечирилмас ҳодиса эди».\nШуҳрат Бобожон: (рассом): Қандай расм керак сизга, деган саволга Рауф Парфининг жавоби ўта аниқ бўлди. “Иккита қалин шиша орасида қурбақани эзсак. Эзилган тана ва қондан ҳосил бўлган бу даҳшатли тасвирни суратга олсак, ана шу сурат китобимга муқова бўла олади”, деди Рауф Парфи.\nГулбаҳор Саид Ғани (филолог) «…ўша пайтлари соҳир шеърият соҳиби Рауф Парфи ҳам бир муддат шу журналда ишлаб турган эдилар. Умр йўлдошим Ҳабибулло Саид Ғани билан Тошкент сафарига отландик. Пойтахтга боргач, ҳар сафаргидек, дўсту қадрдонларни ҳам зиёрат қилдик. Табиийки, Рауф акани кўриб кетиш учун “Жаҳон адабиёти” га бош суқдик…».\nҚутфиддин Муҳиддинов: (спорт журналисти) Шаҳримиздаги китоб дўконида яқинда Рауф Парфи китоби сотувга чиқди. Бир дўстим менга ҳам олиб қўйинг, деган эди. Кирсам, китоблари тугаб қолибди. Китоби сотилгани яхши, лекин мени бир савол қийнайди, китобдан ким даромад кўряпти? Шу фойдадан Рауф Парфи музейи ташкил қилса бўлмасмикин?\nРаҳмат Бобожон: (шоир) Сўзидан ўзини излаган ғариб, Ўзидан сўзини излаган ғариб, Билсам айтар эдим, йўқ нетай шарҳи- Рауф Парфи…\ndata-title="Рауф Парфи издошлари тармоқда акция бошлашди" data-description="<!-- wp:paragraph --> <p>Алишер Навоий номидаги Ўзбекистон миллий кутубхонасида 25 сентябрга режаланган Рауф Парфининг 75 йиллиги тадбирининг тақиқланиши ортидан фейсбук ..." data-image="https://eltuz.com/wp-content/uploads/2018/09/rasm4107.jpg" data-url="https://eltuz.com/poster/206959/" data-services="facebook,odnoklassniki,twitter,telegram" data-counter="ig">\nУлуғбек Ашур Eltuz.com Олинган маълумотларга қараганда уларга диний экстремизм, ноқонуний адабиётларни тарқатганлик ва ИШИДга алоқадорлик каби айблари қўйилмоқда. Ички ...


ИнтерФУТБОЛ :: Кучаяётган кескинлик, майдондаги муштлашувлар…\nКучаяётган кескинлик, майдондаги муштлашувлар…\nҲа, сўнгги «уик-энд» оқшомлари футбол мухлисларига кескинлик руҳида ўтаётган унутилмас учрашувларни тортиқ этди.\n«Челси» таъқибчиларга имконият яратди\nЯқиндагина «кўклар»нинг жорий мавсумдаги ғолибликлари ҳал бўлган масаладек туюлаётганди. Ҳордиқ кунлари бўлиб ўтган беллашувлардан кейин АПЛнинг якуний босқичи энди бошланаётгани ойдинлашиб қолди. Сўнгги турда йўл қўйилган арзимас хато бутун мавсум давомида қилинган ҳаракатларни пучга чиқариши ҳеч гап эмас. «Олд Траффорд»даги турнинг марказий учрашувига «Челси» ўзининг асосий дарвозабонисиз йўл олди -яқинда жароҳат олган Тибо Куртуа ўрнини Асмир Бегович эгаллади. Мавсумда бир марта ҳам майдонга туширилмаган посбон Контенинг ишончини оқлай олмади. Андер Эрреранинг қанотдан узатган тўпини дарвозага йўллаган Маркус Рашфорд 7-дақиқадаёқ ҳисобни очди. Тўпни Бегович ўтказиб юборди, лекин «Челси»нинг бошқа ўйинчилари ҳам талаб даражасида ўйнай олишмади. Афтидан, Моуриньо ўз шогирдларини собиқ жамоасининг кучли ва заиф жиҳатларидан мукаммал даражада хабардор қилган. Уларга ўйин бермаслик режасини пухта ишлаб чиққан кўринади. Чунки меҳмонлар учрашувни фақат ҳимояланиш билан ўтказишди. «Автобус» услуби самара бермади - вақти-вақти билан «Челси» дарвозаси олдида хавфли вазиятлар юзага келди. Ўз навбатида, Давид де Хеа бутун ўйин давомида ишсиз қолди - «Челси» лоақал битта аниқ зарба билан хотиржамликни буза олмади.\nИккинчи бўлимнинг дастлабки дақиқаларида эса Эррера Беговични иккинчи марта ўз дарвозасидан тўп олиб чиқишга мажбур этди. Шу йўсинда ўйин тақдири узил-кесил ҳал бўлди. Пешқадамни Манчестерда очко йўқотишини «Тоттенхэм» мухлислари интиқлик билан кутишганига шубҳа йўқ. «Шпорлар» бу турда ҳам йирик ғалаба(4:0)ни расмийлаштиришди. «Челси»дан ташқари чемпионатнинг барча етакчилари навбатдаги 3 очкони ўз ҳисобларига қўшиб қўйдилар. Энди «Тоттенхэм» етакчидан 4 очкога ортда қолмоқда.\n«Эль класико»га йўқотишларсиз, лекин...\n«Класико» арафасида «Реал» ҳам, «Барселона» ҳам мухлислари асабларини синовдан ўтказди. Хихонга сафар қилган пешқадам Исконинг сўнгги дақиқадаги аниқ зарбаси эвазига иродали ғалабани расмийлаштирди. Ваҳоланки, «қироллик клуби» ўйин давомида аввалига ўз дарвозасидан тўп олиб чиқиб, кейинчалик мувозанатни тиклаётганди.\nКаталония гранди эса ўз майдонида «Реал Сосьедад»ни қабул қилди. Беллашувнинг дастлабки дақиқалари кутилганидек, мезбонлар устунлигида ўтиб, «Камп Ноу» таблосида ўз аксини топа бошлади. Мессининг «дубл»и эвазига икки тўп фарқи билан олдинга чиқиб олган бир пайтда, Юмтити кутилмаганда ўз дарвозасини ишғол қилиб қўйди. Икки дақиқадан сўнг Алькасер яна иккита тўп устунлигини таъминлади.\nТанаффусга чиқиш арафасида «Сосьедад» вакиллари Хаби Приетонинг голи эвазига ҳисобдаги фарқни қисқартиришни уддалашди. Оқибатда «Барса» мухлислари иккинчи бўлимни жиддий хавотир билан ўтказишди. Чунки ЕЛ ҳудудида бораётган меҳмонлар ҳеч бўлмаганда бир очко илинжида ҳужумга зўр беришди. Иккинчи бўлимда дарвозани ишғол этиш на уларга, на мезбонларга насиб этди.\n«Атлетико» Испаниянинг учинчи жамоаси эканлигини исботлаш учун тобора сермаҳсул ўйин кўрсатмоқда. Тўғри, Диего Симеоне шогирдлари 2та пенальтидан фойдалана билишмади. Зеро, Антуан Гризманнсиз тўп сурган жамоа барибир, аутсайдер «Осасуна» устидан йирик ғалаба(3:0)га эришди.\nСовринли ўрин учун «ҳиндулар»ни таъқиб қилаётган «Севилья» эса Валенсияда нурсиз дуранг билан кифояланди.\nЖимжимадор Милан дербиси\nИталия «А» сериясида олтин медаллар тақдири ҳал бўлган кўринади. Амалдаги чемпион охирги ўринни банд этиб турган «Пескара»ни қийинчиликсиз маҳв этди ва очколари сонини 80тага етказиб олди. Иккинчи ўринда бораётган «Рома» эса ўз уйида «Аталанта»ни енголмай, қимматли икки очкони ҳавога совурди. Ҳатто, «бўрилар»нинг тирик афсонаси - Тоттининг «жанг»га ташланиши ҳам ғалабани таъминлай олмади. Айтганча, мазкур ўйиндан кейин 40 ёшли ҳужумчининг «А» сериядаги учрашувлари 615тага етиб, ҳозирда фаолиятини якунлаган Хавьер Занеттига тенглашиб олди. Тоттидан олдинда фақат Жанлуижи Буффон (616та) ҳамда «Милан» афсонаси - Паоло Мальдини (647та) бор. Турнинг асосий воқеаси сифатида Милан дербисини эътироф этиш жоиз. Азалий рақиблар ўртасидаги баҳс маҳаллий вақт билан соат 12:30да бошланди. Боиси, «Милан»нинг хитойлик соҳиблари ўз юртларидаги мухлислар учун қулай вақтни танлаган эдилар. Табиийки, маҳаллий мухлисларга бу ўзгариш маъқул келмади - «Милан» ишқибозлари «Сан Сиро»га махсус банер билан ташриф буюришди. Плакатда тасвирланган кимсага қандайдир бегона қўл махсус чўп (хитойликлар у билан овқатланишади) ёрдамида пул узатаётгани тасвирланганди. Суратга «Сиз истеъмол қилишингиз мумкин бўлган нарса шу» ибораси илова қилинган. Унинг остида эса «Ёқимли иштаҳа, Италия лигаси» сўзлари битилган. Фанатлар ўз норозиликларини изҳор этаётган пайтда футболчилар аллақачон баҳсга киришган эдилар. Аввалига расмий мезбон - «Интер» 2:0 ҳисобида олдинга чиқиб олганди. Бироқ «Милан» охирги 10 дақиқа ичида 2та гол уриб, мувозанатни тиклади. Натижада жадвалнинг юқори қисмида ўзгаришлар юз бермади.\nЕЧЛда Германия вакилларининг сони йил сайин ошиб бормоқда. «Реал»га қарши баҳс арафасида Левандовскига дам олиш имкониятини яратган «Бавария» «Байер» билан муроса йўлини танлади - 0:0. Лекин сафардаги ягона очко мюнхенликларга ЕЧЛнинг гуруҳ босқичи эшигини очди. Нуфузли турнирнинг иккинчи йўлланмаси эса бундеслига дебютанти - «РБ Лейпциг»га насиб этди. Жамоа бу турда «Фрайбург»дан йирик ҳисобда (4:0) устун келди. «Туғилган»ига етти йил бўлган жамоа учун фантастик натижа! қолган икки йўлланма учун муросасиз кураш олиб бораётган «Хоффенхайм» ҳамда «Боруссия» Д. ҳам навбатдаги ғалабани тантана қилишди. Зинсхаймдаги учрашувда (5:3) мухлислар 8та голнинг гувоҳига айланган бўлишса, Дортмундда «Айнтрахт» дарвозасини 3 марта забт этган мезбонлар ўз дарвозаларидан битта гол ўтказиб юбордилар. Дарвоқе, ҳисобига навбатдаги голни ёзиб қўйган Пьер-Эмерик Обамеянг Левандовскига етиб олди. Ҳар икки тўпурар ҳисобида 26тадан гол мавжуд.\n«Стад Арман Сезари»даги тартибсизликлар\nФранция биринчилигида чемпионлик учун кураш тобора кескинлашиб бормоқда. Охирги турда етакчи учликнинг барча аъзолари навбатдаги ғалабаларини расмийлаштиришди. Шу боис, «Монако», «ПСЖ» ва «Ницца» ўз мавқеларини сақлаб қолишди. Сўнгги ўринда бораётган «Бастия» билан «Лион» ўртасидаги учрашув эса стадионда юзага келган тартибсизликлар туфайли якунига етмай қолди. Учрашувга тайёргарлик кўриш учун майдонга тушган «Лион» футболчиларига маҳаллий мухлислар ҳужум уюштиришди. Шу сабабли «Лион» аъзолари ечиниш хонасига қайтишга мужбур бўлишди. Натижада учрашув белгиланганидан бир соатга кечикиб бошланди. Биринчи бўлимдан кейин жамоалар танаффусга йўл олаётганларида «Лион» дарвозабони Антони Лопеш стюардларнинг бири билан жанжаллашиб қолди. Яна мухлис ва футболчилар ўртасида муштлашув юзага келди. Охир-оқибат, ҳакамлар ўйинни тўхтатишга мажбур бўлдилар. Таажжубки, ўтган ҳафта «Лион» учун ўта омадсиз келди: жамоанинг ЕЛ доирасидаги «Бешиктош»га қарши учрашуви (2:1) ҳам бирмунча кечроқ бошланганди, энди «Бастия» майдонидаги баҳс бошқа кунга қолдирилди.


“Валютани тартибга солиш тўғрисида”ги қонун лойиҳаси қачон ишлаб чиқилади? - Халқ сўзи\n“Валютани тартибга солиш тўғрисида”ги қонун лойиҳаси қачон ишлаб чиқилади?\n18:36 12 Февраль 2019 Жамият\nҲукумат қарори билан 2019 йилда қонун лойиҳаларини ишлаб чиқиш ва Ўзбекистон Республикаси Олий Мажлисининг Қонунчилик палатасига киритиш дастури тасдиқланди. Бу ҳақда https://t.me/huquqiyaxborot канали хабар берди.\nҚарорга мувофиқ, Адлия вазирлигига Дастур ижросини мониторинг қилиб бориш вазифаси юкланди.\nЖумладан, Дастурга мувофиқ, 2019 йилда “Валютани тартибга солиш тўғрисида”, “Маҳаллий давлат ҳокимияти тўғрисида”, “Мажбурий тиббий суғурта тўғрисида”, “Ўзбекистон Республикаси фуқаролиги тўғрисида”ги қонун лойиҳаларини ишлаб чиқиш ва Ҳукуматга киритиш назарда тутилган.


News FeedTopics 7 459Photos 14 055Videos 943Participants 65 444\n_Вактлар ўтиши билан..Нафрат йўқолади. Азоб эсдан чиқади.Ғазаб сўнади. Фақат зое кетган ишонч қолган кўнгил.. Инсонлардан узоқлаштиради.\n ФАРЗАНДСИЗЛИКНИНГ ДАВОСИ Ҳикоя қилинишича, бир йигит масжидга (фарз) намозлари ўқилмайдиган вақтда кирди. Шу вақт ёши улуғ киши уни кўриб: - Эй болам, бу ерга кел, намоз ўқилмайдиган вақтда масжидга келибсан, юзингни ғам-қайғу эгаллабди, сенга нима бўлди? - деди. Йигит: - Отажон, уйланганимга бир неча йиллар бўлди, ҳануз мен улар билан, улар мен билан ўйнайдиган фарзандлар ила Аллоҳ мени ризқлантирмади, (фарзанд кўрмадик) дунёда бормаган табибим қолмади, биронтасидан шифо топмади\n___Сизга ҳам насиб қилсин мана шундай Бахт!\nАССАЛОМУ АЛАЙКУМ ХАЙРЛИ ТОНГ! Роббим, кўзларимизни уйқудан уйғотганингдек, қалбларимизни ҳам ғафлатдан уйғот! Борлиқни тонг шуъласи ила ёритгинингдек, ҳаётимизни ҳам ҳидоят нури ила мунаввар айла! Аллоҳим, тонгимизни ғамлардан холи қил! Илм билан бизни беҳожат эт!, Ҳилм билан безат! Тақво билан мукаррам; Офият ила гўзал қил! Бизни нима учун яратган бўлсанг, ўша билан машғул қил! Биз учун яратиб қўйганларинг билан овора қилиб қўйма! Биз Сендан сўрарканмиз, биз\n____Мана хақиқий овоз сохибаси.\n🍃_______Оналар оёғи остида Жаннат! Тилим лол, ўзим хайрон.\nИшончдан чиқмоқ, қалбдан чиқмоқ деганидир...\nAll 7 459\n65 444 participants in the group\nШу кеча тоат ибодат килиб 75 ракат тасбех номозини укиб, эрталаб руза тутилса хам яхши экан.\n🔱 КараМелКа МусулМанКа🔱 replied to Ŕฉχmฉłนไไฉεβฉ\nSoat nechida tutiladi\nГУЛЯ Имамова в браке с Азадом


Huquqburch.Uz - Яраштириш имконияти орқали 130 оила тикланди\nЯраштириш имконияти орқали 130 оила тикланди\nХалқимиз азалдан оилани муқаддас билиб, уни асраш, фаровонлигини оширишга алоҳида эътибор қаратиб келади. Зеро, оилада миллий қадрият ва анъаналар ривож топиши билан бирга эртанги кунимиз эгалари – фарзандлар камолга етади.\nДавлатимиз раҳбарининг 2018 йил 2 февралдаги “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги фармонида ҳам бу масалага алоҳида эътибор қаратилган.\nФармон ижроси доирасида Ўзбекистон Республикаси Олий суди, Хотин-қизлар қўмитаси, «Оила» илмий маркази ва маҳалла кенгашлари ҳамкорлигида Қорақалпоғистон Республикаси ва барча вилоятлар ҳамда Тошкент шаҳрида хотин-қизлар ва вояга етмаган болалар ҳуқуқларини самарали ҳимоя қилиш, оилалар мустаҳкамлигини таъминлаш ва ажралишларнинг олдини олишга қаратилган очиқ мулоқот ва суҳбатлар ўтказилди.\nТадбирларда оила мустаҳкамлигини таъминлаш, ажралишлар, уларнинг келиб чиқиш сабаблари ва унинг олдини олиш, шунингдек, ёшларни оилага тайёрлаш бўйича тизимли иш олиб боришга эътибор қаратилди.\nЭътиборлиси, тадбирлар жараёнида турли сабабларга кўра, ажрашиб яшаётган эр ва хотинлар билан ўтказилган алоҳида-алоҳида суҳбатлар натижасида 130 оилани яраштиришга муваффақ бўлинди.\nЮздан зиёд оиланинг тикланиши қанчадан-қанча болажонларнинг кемтик кўнгли тўлгани, ўксик қалби қувонганини англатади.


Терма жамоага хорижлик мураббий олиб келинади – КУН УЗ\nГлавная / Без рубрики / Терма жамоага хорижлик мураббий олиб келинади\nanvarj63 19.09.2017\tБез рубрики Comments Off on Терма жамоага хорижлик мураббий олиб келинади 115 Показы\nЎзбекистон Футбол Федерациясининг янги раҳбарияти мамлакатда футболни тубдан ислоҳ қилишнинг янги режаларини ишлаб чиқмоқда. Федерация президенти Умид Аҳмаджонов бошчилигидаги ишчи гуруҳи 2018-2022 йилларга мўлжалланган ривожлантириш дастурини ишлаб чиқиш асносида футболни кўтариб турадиган тўртта асосий тамойилга эътиборни кучайтиради.\nЎзбекистон Футбол Федерациясининг 12 сентябрь куни бўлиб ўтган ҳисобот-сайлов конференциясида ташкилотга янги президент этиб сайланган Умид Аҳмаджонов мамлакат футболини биргаликда кўтаришига умид билдирган эди:\n“Ишончингиз учун миннатдорчилик билдираман. Худо хоҳласа кейинги халқаро мусобақаларда ва Олимпия ўйинларида биргаликда, маслаҳатлашган ҳолда, ўзбек футболини кўтаришга ваъда бераман. Бундан буён муҳтарам Президентимиз Шавкат Миромонович Мирзиёев ва халқимизни хурсанд қилиб, футболимизни биргаликда кўтарамиз деган умиддаман”.\nЎФФ Президентининг футболни кўтариш ҳақидаги нутқида футболни ривожлантиришнинг 4та устунини кўриш мумкин.\nБиринчи устун бу мусобақалар бўлиб, ЎФФ байроғи остидаги мусобақалар ўтказилиши савиясини ОФК стандартлари ҳолатига олиб келиш, терма жамоаларнинг халқаро мусобақалардаги иштирокини янги босқичга олиб чиқиш бирламчи вазифа қилиб қўйилади.\nИккинчи устун техникавий ривожлантириш масалалари бўлиб, унга болалар ва ўсмирлар, оммавий футбол, аёллар футболи, футзал ва пляж футболини ривожлантириш, мураббийларни тайёрлаш ва уларнинг малакасини ошириш каби вазифалар киради.\nУчинчи устун ПФЛ ва ҳудудий федерациялар фаолиятини кучайтириш. Унда асосий эътибор, футбол бўйича Ўзбекистон чемпионати ва биринчилиги мусобақаларини ўтказиш тизимини тубдан ислоҳ қилиш, ЎФФнинг аъзолари ҳисобланган 14та ҳудудий федерациянинг мамлакат футболини ривожлантиришдаги роли ва дахлдорлигини оширишга қаратилади.\nТўртинчи устун эса, халқаро муносабатлар бўлиб, бу жабҳада асосан ФИФА, ОФК, УЕФА ва бошқа конфедерациялар, ҳудудий федерациялар, миллий федерациялар билан ўзаро ҳамкорлик ва ҳамжиҳатлик алоқаларини кучайтириш, муваффақиятли синовдан ўтган халқаро тажрибаларни ўзлаштириш масалаларига эътибор қаратилади.\nФедерациянинг янги раҳбарияти ушбу 4 устунга элтадиган зинапоялардаги бошқа соҳаларни ҳам такомиллаштириш йўлидан боради. Бу ҳакамлар, жамоатчилик билан алоқалар, молия, юридик ва хизмат кўрсатиш масалалари каби узвий боғлиқ соҳалардир.\nБУГУНГИ КУНДАГИ УСТУВОР МАСАЛАЛАР\nФедерациянинг янги раҳбарияти олдида зудлик билан ҳал қилинадиган 5та устувор масала бор.\nИккинчиси, келишилган ўйинларга қарши курашишни янги босқичга олиб чиқишдир. ЎФФ структурасида футболдаги коррупциянинг олдини олиш учун маъсул бўлган махсус бўлинма, шунингдек, келишилган ўйинларга қарши курашиш бўйича бўлим ва янги қўмита иш бошлайди. Бу бўлинма ва қўмита фаолиятини ЎФФ Президенти шахсан назорат остига олади.\nУчинчиси, болалар ва ўсмирлар футболини қинғирликлардан тозалаш бўлиб, ёшларнинг футбол мактаблари ва клубларига жойлашишида, шунингдек, машғулотлар жараёнида маҳаллийчилик ва уруғ-аймоқчиликка йўл қўйилмаслиги ва спорт принципларининг бирламчи бўлишини таъминлашга қаратилади. Бундан ташқари, футболчиларнинг ёшларини сохталаштириш каби иллатга қарши курашиш бўйича ҳам янги чора-тадбирлар белгилаб олинади. Федерациянинг “Ҳар бир болага биттадан тўп” номли янги ривожлантириш дастуриишга туширилади.\nТўртинчиси, федерация ишининг шаффофлигини таъминлаш ва шу орқали фуқароларнинг федерацияга ишончини орттиришга эришишдир. Аксарият мурожаатларда федерация халқнинг маблағини суистеъмол қилишда айбланади. Фуқароларда пайдо бўлган нотўғри тасаввурни йўқотиш учун федерация молиялаштириш учун маблағни қаердан олиб, қаерга сарфлашини шаффофлаштиришни таъминлайди.\nБешинчиси, терма жамоалар, чемпионат, кубок ва биринчилик ўйинларига электрон чипталар савдосини йўлга қўйиш орқали ишқибозлар чипталарни ўз нархида ва тенг тақсимлаш тизимини йўлга қўйишдир. Бу билан чипталар савдосига чайқовчиларнинг таъсирини камайтириш, ҳудудлардаги ишқибозларнинг ўз уйларидан туриб ўйинларга чипта сотиб олишини таъминлаш каби қулайликларни яратиш асосий мақсад қилиб олинган.\nЎзбекистон терма жамоаси мураббийлиги учун яна 4 номзод\nПред. Эрон президенти АҚШни огоҳлантирди\nСледующая Вазирликлар ва ҳокимликлар фаолиятининг очиқлиги баҳоланмоқда\nЎзбекистонда коронавирус тарқалиши яна тезлашмоқда. Бир кунда 750га яқин бемор аниқланди\nКомил Алламжонов ОАВ ривожига «катта туртки» берадиган янгиликлар ҳақида ёзди\n«Бахтли мамлакатда яшашни истасак, аёлларни эркаклар приоритетларидан, журналистларни босимдан ҳимоя қилишимиз керак» – Саида Мирзиёева\nГлавный инфекционист Ташкентской области заключена под стражу\nПрокуратура возбудила уголовное дело против главного врача Ташкентской областной инфекционной больницы Гулжахон Юлдашевой. Согласно официальному заявлению Генпрокуратуры, …\nИсроил бош вазирига учта жиноий иш бўйича айбловлар эълон қилинади